Luka 2 ARNNT - Fey üyechi tripantu mew tati Roma waria - Bible Search\nPuwi ñi choyüngeael ta Jesus\n1Fey üyechi tripantu mew tati Roma waria mew mülechi emperador, Awgustu pingelu, werküy ñi rakingeael ti pu che mülelu kom trokiñke mapu. 2Fey tüfachi wüne rakichen müley feychi gobernadorkülelu ta Sirenio Siria trokiñ mapu mew. 3Kom che amurkealu kisuke ñi tremtripaelchi waria mew ñi wirintukuael ñi üy ka ñi rakintukungeael.\n4Feymew Jose tripapay ta Nasaret waria mew, mülelu Galilea trokiñ mapu mew, fey amuy Belen waria mew, mülelu Judea trokiñ mapu mew, chew ñi choyüngemum tati longko ülmen em David pingelu, Jose am David ñi yomelche ürke. 5Fey amurkey Jose ñi kure engu üyew ñi wirintukuael ka ñi rakingeael ñi üy, fey Maria ta niepüñeñkülerkey. 6Fey mülepalu engu ta Belen, puwürkey ti antü ñi püñeñael ta Maria. 7Fey penolu engu am umañtuwe ruka chew ñi umañtuam, umañturkeyngu kiñe ruka kulliñ mew. Tüfey mew choyürkey Maria ñi wünen wentru püñeñ, fey chodimürkefi choñe mew ka umawelfi.\nFeyti pu werken püllü ka ti pu ufisakamañ\n8Fey Belen ñi fülpüle mülerkey kiñeke ufisakamañ pun llüwatunielu ñi pu ufisa lelfün mew. 9Feymew perumefi engün Ñidol ñi kiñe werken püllü, fey Ñidol ñi fütra pepiluwün alofürkey kisu engün ñi wall püle, fey rume llükarkeyngün. 10Welu ti werken püllü feypieyew engün: “Llükakilmün. Iñche ta feypiwayiñ kiñe küme dungu, fey tüfa rume fütra ayüwünngeay ta kom che mew. 11Tüfachi pun ta choyüngey David ñi waria mew kiñe Montulchefe, feyti Cristo, tati Ñidolngealu. 12Fey ta famngechi kimaymün ñi feyngen tüfachi dungu: Pepuafimün ti pichiche, kiñe ruka kulliñ mew chodimkülelu choñe mew ka kudulelu chew ñi ikemum ti pu kulliñ.”\n13Feychi lelen mew müten ka pewfaluwi fentren werken püllü wenu mapu tuwlu, fey trawüpay tati kiñe werken püllü engün, fey püramyefingün ta Ngünechen feypilen mew:\n14“¡Püramyengepe ta Ngünechen wenu mew!\nKa küme tüngün mülepe ta mapu mew feytichi pu che llownielu kisu ñi fürenechen.”\n15Feymew ti pu werken püllü wiñome püratulu ta wenu mapu, fey ti pu ufisakamañ welukonkechi feypiwingün: “Amuiñ ta Belen taiñ pemeael taiñ kimelngepapeelchi dungu ta Ñidol.”\n16Feymew müten rume matu amuyngün, fey pepufingün ta Maria ka Jose ka ti pichiche kudulelu ti ruka kulliñ mew. 17Fey pepufilu engün, pürüm nütramkapuy kom ñi chem pietew ti werken püllü ti pichiche mew, 18fey kom tati allküleyelu ti pu ufisakamañ ñi feypipun tüfachi dungu, rume afmatuleweyngün. 19Welu Maria rakiduamkülerkey ka piwkentukuniey kom tüfachi dungu.\n20Feymew ti pu ufisakamañ wiñomelu engün, püramyeniefi ka ülkantulniefi ta Ngünechen kom tañi peel mew ka ñi allküel mew, fey kom felerkelu am chumngechi ñi feypikünungeel engün.\n21Fey ti pichiche nielu pura antü, sirkunsidangey, fey Jesus pintukulelngey ñi üy, chumngechi tati werken püllü ñi feypikünufiel ta Maria, feychi petu niepüñeñkülenolu.\nFey ti pichiche Jesus puwülngey ti ngillatuwe ruka mew\n22Fey puwlu ti antü ñi lifngetuael engu chumngechi ñi chem pilen Moyse ñi ley dungu mew, ka yengey ti pichiche ta Jerusalen waria mew femngechi tañi ngillatuñmafalngeael ta Ñidol mew. 23Fey tüfa femngey Ñidol ñi ley dungu am feypilelu: “Kom wünen wentru püñeñ müley ñi chalintukulelngeael ta Ñidol.”+ 24Ka femngechi yeniey engu tañi wülmeael ñi langümngeael epu ñom maykoño ka epu pichike we palluma chumngechi feypiley Ñidol tañi ley dungu.+\n25Fey üyechi tripantu mülerkey Jerusalen kiñe putrem fütache Simeon pingelu. Rume lif piwke wentru ürke. Püramyekerkefi ngillatun mew ta Ngünechen ka üngümnierkey ñi montulngeael ta israelche ñi pu kayñe mew. Fey ti Lif Küme Püllü mülelu Simeon mew, 26fey kimelürkeeyew ñi lanoael wüne penofile tati Cristo, tüfey ürke Ñidol tañi werküael. 27Kimeletew mew tati Lif Küme Püllü, Simeon amuy tati ngillatuwe ruka mew. Feymew ti pichiche Jesus ñi chaw ka ñi ñuke puwüleyew ti ngillatuwe ruka mew femngechi ñi mupituael chumngechi ñi feypilen ti ley dungu. 28Feymew Simeon metatufi ti pichiche ka püramyefi ta Ngünechen feypilen mew:\n29“Ñidol, fewla mupiy tami tukulpaelchi dungu.\nAdkünuafimi may tami kona ñi layael küme tüngün mew,\n30dew pefilu am iñche ti Montulchefe,\n31tami pepikaelchi montun itrokom trokiñchengealu.\n32Pelon reke felealu kom mapu mew, ka femngechi tañi püramyengeael tami Israel trokiñche mew.”\n33Jesus ñi chaw ka ñi ñuke, allküñmafilu ñi feypiel ta Simeon tati pichiche mew, rume afmatulewey engu. 34Feymew Simeon ngillatuñmafi tati pichiche, ka feypifi ta Maria, Jesus ñi ñuke:\n—Allkütunge. Tüfachi pichiche elngey ta Israel mew femngechi ta fentren che tañi tuteafiel ka tañi tutenoafiel. Kisu ta kiñe adkünuelchi dungu reke feleay, fey rume fentren che llowlayaeyew. 35Femngechi ta kimüñmangeay ñi chem rakiduamkülen tati pu che ñi piwke mew. Welu kom tüfa kiñe wayki reke feleay eymi mew tati rumealu rangiñ eymi tami piwke mew.\n36Ka mülerkey tüfey mew kiñe domo Ana pingelu, dungukelu Ngünechen ñi üy mew. Fanuel ñi ñawe ürke, Aser ñi trokiñ reñma mew tuwlu. Rume kuserkey dewma. Rume üllchadomolen fütangerkefuy, fey mongeñperkeeyew ñi füta regle tripantu müten. 37Pura mari meli tripantu ruparkey ñi dew lantumum. Amukerkey ti ngillatuwe ruka mew, fey püramyekerkefi ta Ñidol antü ka pun kütu. Kiñeke nag ayunakey ka ngillatulekey. 38Feymew Ana puwürkey feychi lelen mew, feymew eluwi ñi mañumafiel ta Ngünechen ka ñi nütramyeafiel ti pichiche Jesus mew kom ti pu che tati üngümnielu ñi montulngeael ta Jerusalen waria che ñi pu kayñe mew.\nÑi wiñotun engün ta Nasaret\n39Fey dew fempalu kom ti dungu ñi werkünieel ta Ñidol ñi ley dungu, wiñotuyngün ta Galilea, kisu engün ñi waria Nasaret mew. 40Fey ti pichiwentru amuley ñi tremkülen ka ñi doy newenngen ñi kuerpu mew ka ñi doy kimün, fey Ngünechen fürenenieeyew kom dungu mew.\nFey ti pichiwentru Jesus mülepulu ngillatuwe ruka mew\n41Fey Jesus ñi chaw ka ñi ñuke fill tripantu amukerkey Jerusalen ti Paskua pingechi kawiñ antü mew. 42Feychi mew Jesus nielu mari epu tripantu, amurkey üyew kom engün, kiñe wimtun ürke am tati kawiñ antü. 43Welu dew rupalu tüfeychi kawiñ antü, wiñome amuletulu engün ñi ruka mew, ti pichiwentru Jesus mülewey ta Jerusalen, welu ñi chaw ka ñuke ngüneduamürkelay engu. 44Rakiduamkülerkeyngu ñi küpaletun rangi ti pu che mew. Fey kiñe kom antü trekalepaturkey engün, feymew kintufilu engu ñi pu reñma mew ka ti pu karukañma mew, 45perkelafi engu. Feymew müten wiñotuy engu ta Jerusalen ñi kintumetuafiel.\n46Fey rupalu küla antü wüla, petufingu ti ngillatuwe ruka mew. Anüley rangi ti pu kimeltukelu Moyse ñi ley dungu, allkütuñmaniengey ñi chem pimeken ka ramtukaniengey. 47Fey kom tüfeychi pu che allkütuñmanieetew ñi dungun, rume afmatulewey engün ñi rume kimün mew ka kisu ñi fente küme llowdungun mew. 48Feymew Jose engu Maria peputufilu ta Jesus, pellkelewey engu. Fey Maria feypifi ta Jesus:\n—Iñche ñi püñeñ, ¿chumngelu anta femngechi femmuyu? Tami chaw ka iñche kintuyawüluwpeyiñ rume kutrantupiwken mew.\n49Feymew Jesus llowdungueyew:\n—¿Chumngelu anta kintumupen? ¿Kimlaymu anta ñi müleael iñche tañi Chaw ñi dungu mew?\n50Welu kisu engu kimlay ñi chem pifetew.\n51Feymew Jesus wiñotuy ñi fütakeche engün Nasaret mew. Ka femngechi küme puwtulepatuy itrokom dungu mew. Fey kisu ñi ñuke piwkentukuniey kom tüfachi dungu. 52Fey Jesus amuley ñi doy tremkülen ka ñi doy kimün. Ka kom dungu mew Ngünechen sakinieeyew ka femngechi femeyew ti pu che.


Wekimün Chilkatuwe - Ñidol wentru SENCE Los Lagos: “Rüf küme lelingen mo tüfa ta kaletuy”\nÑidol wentru SENCE Los Lagos: “Rüf küme lelingen mo tüfa ta kaletuy”\nRichard Villegas, rume faliltufi tüfachi küdaw ti Fundación OTEC Wekimün Chilkatuwe yempüramnielu ka femuechi mangelkunuy tañi epuñpüle kelluwküleleal tüfachi küdaw mew.\nKiñe rume küme ayiwün dungu mew afmatupay tañi küme yeniengen ti chilkatun küdaw tüfachi Organismo Técnico de Capacitación (OTEC) pingelu, iney tañi feypin fey may ta ñidol konkülelu ti Servicio Nacional de Capacitación ka Empleo (SENCE) Richard Villegas pingelu, rulpakunulu kiñe trawün mew yempüramngelu ti Chilkatuwe ruka mew Natri Bajo pingechi mapu mew, Chonchi komuna mew konkülelu.\nTüfachi ñidol wentru OTEC mew küdawkülelu, feypipay tüfa may ta dew epu rupa taiñ miyawpan tüfachi Chilkatuwe ruka mew ünelu mo kimpafiyiñ chumuechi tañi küdawküleken ka tunten trokintu kimeltuwe tañi nien tüfachi Chilkatuwe ruka fewla may kiñe we güy nietualu Fundación OTEC Wekimün Chilkatuwe pingetualu.\n“Dewma epu rume küdaw mew amuleiñ. Ünelu mo re kimpafiyiñ chumuechi tañi küdawkülekefel tüfachi Fundación, kom fillke trokintu kimetuwe ruka ka femuechi re mapu mew mülelu (trokiñ kimeltuwe) ka femuechi taiñ kimpafiel ti fillke püroyekto küdaw”, adkunuy.\nVillegas, fülkunuy ta “tüfachi epu rume küdaw fey may ta doy küme amulkunungeal fillke tekniko kimeltun dungu chew ta doyümngeay ñi yempüramngeal ti fillke kurso chumuechi tamün yempüramniel ti fillke kimeltun dungu, fewla may pichi adkunutuaymün tamün küdaw inchiñ mo taiñ chumuechi küdawküleken dewma may kiñewün reke taiñ küdawküleal femuechi may tüfachi fundasion doy faliltungeay kiñe fundasion ta Registro Especial ngetualu, femuechi may ka antü ngillakayafiyiñ ti fillke kurso”.\nTüfachi ñidol wentru SENCE mew küdawkülelu, afmatukunuy ti küme adyeniengen ti fillke cursos tüfachi Fundación OTEC Wekimün Chilkatuwe pingelu, chem may tañi doy faliltuniefiel kisu tañi pu che Chilwe mapu mew mongelelu ka femuechi tañi faliltuniefiel ñi Williche kimün engün.\n“Taiñ region mew inche petu kimlafuiñ. Doy püllelechi region mew Los Ríos, Aysén region mew ka Araucanía region mew kimlafin tañi adümngeken femuechi pu kurso, femuechi may küme leliniengen mo tüfa ta rume kaletuletuy. Fey mo llemay ta rume ayiwmaleiñ tüfachi küdaw ta rume ayiwmafali. Rume küme dungu tañi yempüramniengen, kiñe trokiñtu kümeke adümchefe mew, ka femuechi kelluntuley pu kasike, feymew ta rume faliltufin tüfchi küdaw afkentu küdawimün rumeñma yafütuwimün, fentren küdaw yeniey, fentren nütramkawimün ka femuechi fentrentu trokiñtu küyen yeniey. Tüfachi püroyekto küdaw mew konküley ta pu machulla müley ñi yafütukunungeam tunten antü ngetuafuy rume, fey mo llemay ta rume faliltufali chumuechi tañi amulniengen tüfachi püroyekto”, adkunuy.\nKa inangechi, Richard Villegas, adkunuy tañi feypin “trokiwkülen taiñ nieal kiñe fentren che tañi kompayal, fillke küpanchi che ka femuechi waria mew mongelelu, nüwkülen mo may mapu mew ka femuechi faliltuniengen mo Williche kimün fey mo ta rume ayiwmafali”.\n"Tüfachi registro especial mew, inchiñ ta upa küdawküleiñ faw, ngelay ta chem organismo no rume küdawkülelu tüfachi wapi mew. Tüfa mo may ta kelluaeiñ mo taiñ tukukunual kiñe oferta ka femuechi nülakunungeal chem trokiñ tripantu mew rume chew ta kake pürogürama nülalekelay, fey mo doy kümetuy inchiñ mew femuechi may doy alü puay taiñ oferta, femuechi may wallpa tripantu küdawküleaiñ fey mo ta rume ayiwküleiñ. Mangeluwküleiñ taiñ nieal fentren che ñi ina-afiel tüfachi pu kurso, welu chuchi chilkatupapelu niepe engün kümeke newen ka antü tripatule engün. Fey may ta ayiwmaniefiyiñ”, adkunuy.\nFantepu, Wekimün Chilkatuwe petu dewmanentuy ti fillke pürogürama rulpakunungelu tripantu mew Epu rume kewün Epuñpüle Kimeltuwün ka Desarrollo Sustentable (EIBDS) ka Epuñpüle Küme Mongen Dungu ka Desarrollo Sustentable (SIDS), ka femuechi petu pepilkakunuy amulkunual tüfachi tripantu mew fillke kimeltun dungu SENCE mew adkonkülealu tüfa ta epuñpüle kimeltuwün ka epuñpüle küme mongen ka Wall mapu ñi küme mongen.


Longkontukunge tati rume falin dungu: Jewba ñi Ngünenieel | Ñi Chillkatungeal\n“Kom che tañi kimal eymi müten tami Alüpüralen itrokom Mapu mu, Jewba pingey tami üy” (SALMO 83:18).\nÜLKANTUN: 132 KA 136\nPengelngeal ñi norngen Jewba ñi Ngünenieel, ¿chumngelu fente falin-ngey kom tati pu che mu?\nJob, ¿chumngechi kelluntukufi Jewba ñi Ngünenieel? ¿Chumngelu mülefuy ñi norümngeal ta Job?\n¿Chumngechi kelluntukukefiyiñ Jewba ñi Ngünenieel?\n1, 2. 1) ¿Chem doy fali chem dungu mu rume? 2) ¿Chumngelu rume falin-ngey iñchiñ mu?\nFAMÜLKE mu, fentren che fill rakiduamkülekey doyümkefilu engün am ti plata. Eluwkeyngün ñi doy nieal plata kam ñi ñamümnoafiel. Kakelu pu che doy falintukefingün tañi pu che, ñi küme feleal kam femürpual ñi ayükeel.\n2 Welu kangelu dungu doy falin-ngey chem dungu mu rume: ñi pengelngeal tañi norngen Jewba ñi Ngünenieel. Duamfalngey taiñ longkontukuafiel tüfa. Akordawelayafuiñ tüfachi rume falin dungu, eluwliyiñ ñi rakiduamal taiñ dungu mu müten kam ti wedake dungu taiñ rupameken. Feymu müley taiñ kuñiwtukuwal. Welu kelluntukufiliyiñ Jewba ñi Ngünenieel, doy pepikawküleaiñ ñi küme tripayal rupaliyiñ wedake dungu mu, ka doy küme weniyeafiyiñ ta Jewba.\n¿CHUMNGELU FENTE FALIN-NGEY?\n3. Weküfü, ¿chem feypi Jewba ñi Ngünenieel mu?\n3 Weküfü dalluntukufi ta Chaw Dios ‘ngen-ngelay ñi ngünenieal itrokom dungu’, pi. Küpa rakiduamelkeeiñmew Jewba ñi koylatufengen ka taiñ küpa kümelkanoaetew. Weküfü feypikay reke taiñ doy ayüwküleal kidutu ngünewliyiñ (Génesis 3:1-5). Ka femngechi dalluntukufi pu che ñi nor piwkeyenofiel ta Chaw Dios, ka ñi famentuafiel tañi Ngünenieel rupale wedake dungu (Job 2:4, 5). Feymew, Jewba eluñmay ñi rupayal ta antü, femngechi pengelal ñi weda tripan ti mongen eluwnoliyiñ taiñ ngünenieaetew.\n4. ¿Chumngelu müley ñi pengelngeal ñi rüfngen kam rüfngenon Weküfü ñi feypin?\n4 Welu Jewba kimniey ñi rüfngenon Weküfü ñi feypin. Feymu, ¿chumngelu elufi ta Weküfü rume fentren tripantu ñi pengelal ñi rüfngen tañi feypin? Ñi kimngeal ñi rüfngen kam rüfngenon, kom pu che ka pu kümeke püllü kelluntukuafuyngün. Biblia feypi: “Kom che tañi kimal eymi müten tami Alüpüralen itrokom Mapu mu, Jewba pingey tami üy” (Salmo 83:18). Fentren che famentukey ñi ngünenieaetew Jewba, Adan ka Eva reke. Feymu kiñeke che rakiduamafuy ñi rüfngen Weküfü tañi feypin. Fey pu kümeke püllü ka pu che petu ramtuwle ñi rüfngen kam ñi rüfngenon Weküfü ñi feypin, küme felelayafuiñ ka kiñewkülelayafuiñ. Welu pengelngele ñi norngen Jewba tañi Ngünenieel, kom eluwküleaiñ taiñ rumel ngünenieaetew, fey kiñewkületuay kom ti müleyelu wenu mew ka Mapu mu (Efesio 1:9, 10).\n5. Eymi, ¿chumaymi tami pengelal ñi norngen Jewba tañi Ngünenieel?\n5 Ngüneniele ti Mesia, kimfalngeay ñi küme tripan Jewba tañi Ngünenieel, fey pengelngeay ñi norngen, welu ñi norngenon Weküfü ka ti pu che ñi ngünenieel, feymu apümkangeay. Kafey pu manelfalngelu pengelayngün itrokom che ñi pepi nor piwkeyeafiel ka kelluntukuafiel Chaw Dios ñi Ngünenieel (Isaías 45:23, 24). Kom iñchiñ ayüafuiñ ñi femal tüfa. Feymu, duamfalngey kimal tunte ñi falin-ngen tüfa.\nTÜFA DOY FALI TAIÑ MONTUN MU\n6. ¿Tunte falin-ngey pengelal ñi norngen Jewba tañi Ngünenieel?\n6 Falin-ngey taiñ ayüwküleal, welu doy falin-ngey pengelngeal ñi norngen Jewba tañi Ngünenieel. Feymu, ¿feypiafuiñ Jewba ñi duamnofiel taiñ montual ka taiñ falintunoetew? Femlayafuiñ llemay. ¿Chumngelu?\n7, 8. Pengelngele ñi norngen Jewba ñi Ngünenieel, ¿chumngechi kümelkayaeiñmew?\n7 Jewba müna piwkeyekeeiñmew ka falintukeeiñmew, feymu wüli ñi sakin Fotüm taiñ rumel mongeleal (Juan 3:16; 1 Juan 4:9). Weküfü dalluntukufi ta Jewba ñi koylatufengen, ñi rükükefiel kümeke dungu tañi pu che ka ñi weda ngüneniekeel. Feymu Jewba femürpunofule ñi feypikünuel, fey rüfngeafuy ñi feypin Weküfü ka kakelu kayñe. Pu kayñetukefilu ta Jewba ayentukefingün ñi feypikünuel mu, feypikeyngün: “¿Chumngelu anta Cristo petu wiñometulay kisu tañi tukulpakünuelchi dungu? Iñchiñ taiñ chaw dew layey engün, fey kom amuley ñi femngechi felen feychi dewmangelu müten ta mapu” (2 Pedro 3:3, 4). Welu Jewba femürpuay ñi feypikünuel. Fey pengelngele ñi norngen Jewba ñi Ngünenieel, Kidu montulafi tañi pu allkütukeetew (papeltunge Ebrew 6:17, 18). Jewba ngüneniey piwkeyen mu. Feymu nor piwkeyefiliyiñ, maneluwküleaiñ taiñ rumel piwkeyeaetew ka falintuaetew (Éxodo 34:6).\n8 Jewba rume falintukey ñi pengelngeal ñi norngen tañi Ngünenieel. Welu ka falintukeeiñmew, feymu duamniey taiñ montual. Welu müley taiñ longkontukuafiel ti rume falin dungu ka kelluntukuafiel Jewba ñi Ngünenieel.\nJOB KÜME ELKÜNUTUY ÑI RAKIDUAM\n9. Weküfü, ¿chem feypi Job mu? (Inaduamnge ti adentun pagina 15 mu.)\n9 Falin-ngey taiñ küme rakiduamal Jewba ñi Ngünenieel mu. Inaduamafuiñ ñi fente falin-ngen papeltuliyiñ ti lifru Job, tüfa kiñe wünen lifru wirintukungelu Biblia mu. Biblia feypi: “Fey Jewba feypifi ta Satana: ‘¿Chew miyawpeymi?’. Satana wiñoldungufi ta Jewba: ‘Amupen Mapu mew ka miyawmepen fey püle’. Ka Jewba feypifi ta Satana: ‘¿Ngüneduamfimi am tañi kona Job, Mapu mew ngelay iney no rume fey reke. Kiñe wentru nor piwkengelu püntünentukenolu, ka yamkelu ta Chaw Ngünechen ka famtripaley wedake dungu mu?’. Feymew, Satana wiñoldungufi ta Jewba: ‘¿Refalta pemay Job yamkefi ta Ngünechen? ¿Malalmakünulelfimi reke tami ingkañpeafiel kidu, ka tañi ruka, ka kom tañi nieelchi chemkün? Eymi kümelkafimi tañi femelchi küdaw, ka tañi pu kulliñ alün-ngey fill püle mapu mu. Welu, ñi kaletual tüfachi dungu, eluwaymi tami müntuñmayafiel kom tañi nieel, ka peaymi tami malisiayaetew tami adkiñ mew’. Feymew, Jewba feypifi ta Satana: ‘¡Adkintunge! Kom tañi nieel tami kuwü mu müley. ¡Welu maychirumekünukilnge tami kuwü kidu mew!’. Feymu Satana tripay Jewba ñi adkiñ mew” (Job 1:7-12). Weküfü feypifi ta Jewba ñi kutrankayafiel ta Job. Jewba turpu femlayafuy feychi weda dungu, welu eluñmafi ta Weküfü ñi kintukaduamafiel ta Job. Fey pichiñma mu, Job tañi pu kulliñ lay ka weñengey, kafey tañi pu kona ka tañi mari poyen yall layngün. Weküfü rakiduamelkefi tati pu che Chaw Ngünechen ñi femün tüfachi wedake dungu (Job 1:13-19). Fey wüla, Weküfü elufi ta Job kiñe weda kutran ünufalngelu (Job 2:7). Ka ñi doyelkünual ti dungu, Job tañi domo ka küla tañi pu weni feypieyew wedake dungu ñi ngañwadelafiel (Job 2:9; 3:11; 16:2).\n10. 1) Job, ¿chumngechi pengeli ñi nor piwkeyefiel ta Jewba? 2) ¿Chumngelu mülefuy ñi norümngeal Job?\n10 ¿Rüfngefuy Weküfü ñi feypin? Femlay. Job fütra wedake dungu mu rupafuy rume, turpu famentulafi ta Jewba (Job 27:5). Welu pichiñma mu, ngoymay tati rume falin dungu ka eluwi ñi rakiduamal kidu mu müten. Feypikefuy ñi femkenon wedake dungu. Ka rakiduampelay chi ‘iñche feypingechi chumngelu kutrankawmeken’ (Job 7:20; 13:24). Eymi feypiafuymi chi ‘kom iñchiñ femngechi rakiduamafuiñ’. Welu femle rume, Jewba kimniefuy ñi kümenon Job tañi rakiduamkeel, feymu norümfi. ¿Chumngechi?\n11, 12. Job, ¿chem kimürpuy Jewba ñi kellun mu? Feymu, ¿chumi Job?\n11 Papeltufilmi Job kapitulo 38 puwal 41 mu, fey kimaymi Jewba ñi feypifiel ta Job. Kimeldungulafi chumngelu ñi kutrankawmeken. Welu may, kellufi tañi kimal tunte ñi angkapuwülnoetew. Kimeltufi ñi mülen kiñeke dungu doy falin-ngelu kidu ñi kutrankawmeken mu (Job 38:18-21). Jewba ñi feypin mu, Job küme elkünutuy ñi rakiduam.\n12 Jewba tañi feypin mu, ¿duamkülelafuy Job ñi kutrankawkülefel? Femlay llemay. Job rakiduamlay Jewba ñi duamnoetew. Welu may kimtukuy ñi feypietew ka mañumfi. Feymu feypi ñi wiñorakiduamtun chem tañi feypin mu (Job 42:1-6). Kafey, Jewba petu ñi ngülamtunofiel ta Job, ti weche wentru Eliu ka norümeyew (Job 32:5-10). Fey wüla Job eluwlu ñi norümetew Jewba ka küme elkünutulu ñi rakiduam, Jewba kimeli ñi rume ayüwületew Job tañi nor piwkengen (Job 42:7, 8).\n13. Dewma rupalu Job ñi kutrankawün, Jewba tañi ngülam, ¿chumngechi kellupelafi ta Job?\n13 Dewma rupalu Job ñi kutrankawün, Jewba tañi ngülam ka kellufi ta Job. “Jewba kümelkafi ta Job ñi mülewechi tripantu tañi mongen mu, doy ñi femfiel llituka mew”. Rupalu ti tripantu, Job ka nierpuy mari yall (Job 42:12-14). Job piwkeyefi engün, welu müna weñangkütukefuy chi tati pu layelu. Kafey, pepi ngoymakelafuy chi ñi weda rupan kidu ka tañi pu che. Ka Job kimfule chumngelu ñi kutrankawkefel, ramtuwkefuy chi chumngelu Chaw Ngünechen ñi eluñmafiel tañi fente kutrankawal. Femngechi rakiduamfule Job, akordakefuy chi ñi feypietew Jewba. Tüfa yafültukupelaeyew ka kellupelaeyew ñi küme rakiduamal (Salmo 94:19, TNM, wingkadungun mu).\nRupalmi wedake dungu mu, ¿longkontukuaymi Jewba ñi Ngünenieel? (Inaduamnge parrafo 14).\n14. ¿Chem kimeltueiñmu Job ñi rupan?\n14 Job ñi rupan yafültukuaeiñmew ka kelluaeiñmew ñi küme elkünutuafiel taiñ rakiduam. Jewba elkünuy ñi wirintukungeal ti lifru Job “taiñ kimeltungeael. Fey ta famngechi taiñ nieael maneluwün Ngünechen mew tati Wirin Chillka ñi duam” (Romanu 15:4). Job ñi rupan kimeltueiñmew taiñ rume rakiduamnoal taiñ wedake dungu mu, fey longkontukual ñi falin-ngen Jewba tañi Ngünenieel. Job reke, püntütripanoliyiñ Jewba mew rupan mu wedake dungu, fey pengelaiñ taiñ kelluntukukefiel Jewba ñi Ngünenieel.\n15. Wedake dungu mu rupaliyiñ rume, ¿chem kümeke dungu entuafuiñ?\n15 Job ñi rupan yafültukukeeiñmew, pengelkelu am taiñ rupakenon wedake dungu Jewba taiñ illkutuetew mu. Kümeke dungu entuafuiñ wedake dungu mu rupaliyiñ rume: pengelafuiñ taiñ kelluntukukefiel Jewba ñi Ngünenieel (Proverbios 27:11). Kafey nor piwke mu newentuliyiñ, ayüwülafiyiñ ta Jewba ka doy mupiltuleaiñ ti maneluwün mu (papeltunge Romanu 5:3-5). Job ñi mongen pengeli Jewba ñi ‘rume kuñillcheken ka kutranduamyecheken’ (Santiaw 5:11). Kelluntukufiliyiñ Jewba ñi Ngünenieel, kidu kümelkayaeiñmew. Tüfa kelluaeiñmew ñi yafüluwküleal ayüwün mu ka afeluwnoal rupale wedake dungu (Kolosense 1:11).\n16. ¿Chumngelu müley taiñ longkontukual ñi fente falin-ngen kelluntukuafiel Jewba ñi Ngünenieel?\n16 Rume falin-ngey ñi pengelngeal tañi norngen Jewba ñi Ngünenieel. Welu küdawngeafuy taiñ longkontukuafiel tüfa. Fentren rakiduamtukuniefiliyiñ taiñ wedake dungu, fütrake dungu trokiafiyiñ, pichingefule rume. Feymew, müley taiñ longkontukual ñi fente falin-ngen kelluntukuafiel Jewba ñi Ngünenieel, chem küdawngechi dungu mu rume rupaliyiñ.\n17. Eluwliyiñ ñi femal Jewba tañi küdaw, ¿chumngechi kelluaeiñmew taiñ rakiduamtukuafiel tati rume falin dungu?\n17 Eluwliyiñ ñi femal Jewba tañi küdaw, tüfa kelluaeiñmew ñi rakiduamtukuafiel tati rume falin dungu. Kiñe lamngen kontueyew kiñe kutran ñi müllo mu, feymu rume kutrankawkefuy, kafey niefuy cancer kutran. Mülelu pital mu, amuldungukefuy tati pu küdawkelu, kakelu kutrankülelu ka tati pu ngepalu. Kiñe rupa, taiñ lamngen mülefuy pital mu 17 antü püle, ka amuldunguy 80 ora. Kidu kimniefuy ñi layal, welu rakiduamtukuniefuy tati rume falin dungu. Kelluntukufilu Jewba ñi Ngünenieel, fill rakiduamkelafuy.\n18. Jennifer ñi rupan, ¿chem kimeltueiñmew taiñ kelluntukuafiel Jewba ñi Ngünenieel?\n18 Kafey pengelafuiñ taiñ kelluntukufiel Jewba ñi Ngünenieel rupaliyiñ pichi wedake dungu. Kiñe lamngen, Jennifer pingelu, tañi wiñotual ñi ruka mu küla antü üngümkülefuy chew ñi puwken pu avion. Tripalayngün pu avion, feymew Jennifer kidulelu trokiwi ka afeluwi. Rakiduamlay ‘¡müna weda, awngen!’. Welu may, ngillatufi ta Jewba ñi kelluaetew tañi amuldunguafiel kakelu üngümkülelu. Feymew amuldungufi ta fentren che ka elufi fentren lifru. Jennifer feypi: “Wedake dungu mu rupafun rume Jewba kümelkaenew, ka newentuenew tañi püramyeafiel ñi üy”.\n19. ¿Chumngechi kimniengey ti rüf religion?\n19 Pu Dungukelu Iney Ngen Jewba müten kimingün tunte ñi falin-ngen Jewba ñi Ngünenieel, femngechi kimngey ñi rüf religion-ngen. Feymu kom iñchiñ müley taiñ küme ngüneduamuwal ñi kelluntukuafiel Jewba ñi Ngünenieel.\n20. ¿Chumkey Jewba tami kelluntukukefiel Kidu ñi Ngünenieel?\n20 Jewba rume duamkey ka falintukey tami kelluntukukefiel Kidu ñi Ngünenieel. Femaymi tüfa nor poyefilmi ka newentulmi rupan mu wedake dungu (Salmo 18:25). Ti küpalechi chillkatun mu, doy inaduamaiñ chumngelu müley taiñ kelluntukuafiel Jewba ñi Ngünenieel, ka chumngechi taiñ doy kelluntukuafiel.\nPengelngeal ñi norngen Jewba ñi Ngünenieel: Chaw Ngünechen Jewba doy Alüpüraley itrokom dungu mu. Feymew ngen-ngey ñi ngünenieafiel itrokom tañi dewmael, ka ñi elkünual fillke ley. Weküfü dalluntukuy ta Jewba ñi ngen-ngenoel tañi ngünenieal ka ñi küme ngüneniekenon. Feymew pichiñma mu, pengelngeay ñi norngen Jewba ñi Ngünenieel. Rupale tüfa, kom tati müleyelu eluwküleay ñi ngünenieaetew Jewba.


Hecho 6 ARNNT - Feychi mew amulelu ñi doy alün chengen - Bible Search\nHecho 5 Hecho 7\nDullingey regle diakono\n1Feychi mew amulelu ñi doy alün chengen ti pu feyentulelu, tati pu judiu griegudungukelu+ eluwi ñi tutefaluwnoafiel tati pu judiu ebrewdungukelu,+ fey feypingün:\n—Taiñ lantuke pu domo küme poyeñmangekelaiñ tati fill antü wülkeelchi kellutun mew.\n2Feymew ti mari epu apostol trawülfi kom ti pu feyentulelu, fey feypifingün:\n—Kümelay taiñ femkünuael taiñ kimeltuael Ngünechen tañi dungu, taiñ poyecheletuael iyael mew. 3Feymew, pu peñi ka lamngen, dulliaymün regle wentru doy kimyelu ka küme piwkengelu ka manelfal-lu, ka ngünenieetew ti Lif Küme Püllü, fey engün eluafiyiñ tüfachi küdaw. 4Iñchiñ ngillatuleaiñ ka wewpinieaiñ Ngünechen tañi werken dungu.\n5Kom engün adentufi feychi dungu, fey dullingey ta Esteban, kiñe wentru nielu ta mupiltun ka ngünenierkeeyew ti Lif Küme Püllü. Ka femngechi dullingey Felipe, Prokoro, Nikanor, Timon, Parmenas, ka Nikolas, tuwlu ta Antiokia ka kuyfi mew konfulu ti pu judiu ñi wimtun dungu mew. 6Feymew yengeyngün chew ñi mülemum ti pu apostol, fey kisu engün fampuwüli engün ñi kuwü tüfachi pu wentru mew, fey elungey tüfachi küdaw ka ngillatuñmafingün.\n7Ngünechen ñi dungu doy amuley ñi kimngen, fey ti pu feyentuyelu ka femngechi doy amuley ñi fentren chengen ta Jerusalen waria mew. Kenü kiñeke ti pu judiu tuwünngechi saserdote kütu müngeltufingün ti mupiltun dungu.\nEsteban ñi püresungen\n8Esteban mew müley Ngünechen ñi pepiluwün ka ñi eluetewchi Küme Püllü, fey pengelürkey tati ngünel dungu ka afmatufalchi pepiluwün ti pu trokiñche mew. 9Kiñeke ti trokiñche koneltulelu ta sinagoga+ mew tati pu püresukonangekefulu, ka kiñeke che Sirene tuwlu, ka kiñeke Alejandria tuwlu, ka Silisia ka Asia, fey eluwingün ñi notukadunguafiel ta Esteban. 10Welu pepi wewlafingün dungun mew, Esteban am ti Lif Küme Püllü ñi eluetewchi kimün mew dungumekelu.\n11Feymew kullifingün kiñeke che ñi feypiael ñi rüfngen ñi allküñmafiel ñi feypin engün ñi notukadungufiel ta Moyse ñi ley dungu ka Ngünechen. 12Fey tüfachi dungu mew lladkülkafingün kom ti pu che feyentulenolu, ti putrem fütakeche ka ti pu kimeltukelu ta Moyse ñi ley dungu. Feymew rültrekafi engün ta Esteban ka püresungey ka yengey chew ñi trawüluwkülemum ti putrem fütakeche. 13Ka kintuyngün tati pu dalluntukupualu koyla dungun mew, fey feypipuyngün: “Fey tüfachi wentru fentekünulay ñi wesa pimekeafiel ti lif küme ngillatuwe ruka ka Moyse ñi ley dungu mew. 14Allküñmakefiyiñ ñi feypin tüyechi Jesus Nasaret tuwlu ñi teyfükayafielchi ngillatuwe ruka ka Moyse taiñ elkünuletewchi wimtun dungu ñi kakünungetuael.”\n15Tati pu awtoridad ka kom müleyelu fey mew adkintufilu engün ta Esteban, peñmafingün ñi ange ñi kiñe pepiluwünngechi werken püllü reke ñi femngetun.


Jesus ñi wülün tañi mongen kümelkakeeiñmu | Mapudungun\n¿Chem kimeltukey Biblia?\nPAPELTUAFUYMI abjasio abui abé acholi afrikáans akha alemán altaico aluro amárico armenio armenio occidental ateso atié aymara ayá azerí azerí (alfabeto cirílico) bashkir bassa de camerún bassa de liberia batak (simalungun) batako karo batako toba becol bete biak birmano bislama boulou caboverdiano camboyano cebuano chabacano changana (zimbabue) chichewa chiga chin haka chin tiddim chin zotung chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuvash cibemba cinamwanga cingalés citonga congo coreano criollo de las seychelles criollo de reunión criollo guadalupeño criollo guayanés criollo haitiano criollo inglés de Belice criollo mauriciano damara dangme danés dayaco engayú dehu diula duala dusún edo efik emberá (catío) embunda endebele endebele de Zimbabue endonga endáu enzema español estonio ewé fanti finlandés fiyiano fon francés futunés oriental ga galés gitonga gokana griego guaraní guaraní boliviano guerzé gueré gun hausa herero hiligaynon hindi holandés hunsrik húngaro iban ibanag ibinda ibo ilocano indonesio inglés irlandés isoko italiano japonés javanés kabiye kachin kannada kaonde kayin sgaw kazajo kazajo (alfabeto árabe) khana kikamba kikongo kikuyu kiluba kimbundu kiniaruanda kipende kirguís kiribatiano kirundi kisi kisii kisonge kituba kpelle krío kurdo (alfabeto latino) kwangalí kwanyama kyangonde lahu lamba lambya lari lengua de señas argentina lengua de señas boliviana lengua de señas colombiana lengua de señas mexicana lengua de signos española lenguaje de señas americano lenguaje de señas angoleño lenguaje de señas birmano lenguaje de señas chino lenguaje de señas costamarfileño lenguaje de señas cubano lenguaje de señas de quebec lenguaje de señas finlandés lenguaje de señas indio lenguaje de señas indonesio lenguaje de señas italiano lenguaje de señas malasio lenguaje de señas nepalés lenguaje de señas polaco lenguaje de señas portugués lenguaje de señas rumano lenguaje de señas tai lenguaje de señas vietnamita lhukonzo lingala lituano lomue luganda lugbara lunda luo luvale macua malayo malayálam malgache maltés mam mambue-lungu mapudungun maratí maya mazahua mendé meru mizo mongol more navajo nengone nepalés ngäbere (o guaymí) nias niueano noruego nyaneka nyungwe náhuatl del centro okpe oriyá oromo osético otetela pangasinán panjabí (escritura nasta’liq) pidgin (oeste de África) pidgin camerunés pidgin de las islas salomón pidgin nigeriano polaco ponapés portugués de Brasil portugués de Portugal quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quichua de Pastaza quichua de Tena quichua de santiago del estero rarotongués romaní de Macedonia (alfabeto cirílico) romaní de Serbia romaní de macedonia romaní del este de Eslovaquia romaní del norte de Grecia romaní del sur de Grecia ronga rumano runyankore ruso rutoro samoano sango sanguir sena sena senga (zambia) sesoto de Lesoto sesoto de Sudáfrica setsuana shona sidama silozi sranangtongo suajili suajili del congo suati sueco sundanés tagalo tahitiano tai talian tamil tandroy tankarana tayik tetun dili tigriña tivo tojolabal tok pisin tongano tshiluba tsonga turco tuvaluano twi tártaro ucraniano uhobo uigur (alfabeto cirílico) umbundú urdu uruund uzbeko vezo vietnamita wallisiano waray-waray wichi wolaita xitshwa yacouba zandé zulú árabe ñanya ñemba\nJesus ñi wülün tañi mongen, ti doy falin yewün Chaw Dios mu küpalu\n1, 2. 1) ¿Chem yewün doy falintukeymi? 2) Jewba ñi werküfiel ta Jesus, ¿chumngelu tati doy falin yewün pingeafuy?\n¿CHEM yewün (regalo) tami llowel doy falintukefimi? Tati yewün ayüwelelmu kam eluelmu tami duamnieel, fey doy mañumafimi llemay.\n2 Taiñ Wenu Chaw elueiñmu fillke kümeke yewün, welu kiñe doy duamfali ta kakelu mu. Tüfa tati doy falin yewün taiñ eluetew Chaw Dios. Kidu werküfi tañi Fotüm Jesus ta Mapu mew, femngechi ñi montulpayafiel ta che, fey ñi afnoal taiñ mongen (papeltunge Matew 20:28). * Ñi femün mu tüfa, Jewba pengeli fente taiñ piwkeyeetew. Tüfachi chillkatun mu doy inaduamaiñ tüfa.\n¿CHEM DUAMFALI TAIÑ LIFREKÜNUNGEAL?\n3. ¿Chumngelu lakeiñ?\n3 Jewba werküfi ta Jesus ñi wülal tañi mongen, femngechi lifrekünueiñmu kulpan ka lan dungu mew (Efesio 1:7). ¿Chumngelu duamfali taiñ montulngeal? Rakiduamnge chem ñi rupan fütra kuyfi Eden lof mu. Taiñ wünenke chaw, Adan Eva engu, kulpayngu, feymu larpuyngu. Adan ka Eva rulpaleleiñmu ñi kulpan, feymu iñchiñ ka lakeiñ (inaduamnge ti kimelün dungu 7).\n4. ¿Iney ngefuy Adan? ¿Chumngechi felekefuy tañi mongen?\n4 Adan fey tati wünen wentru Chaw Jewba ñi dewmael, fey elungey kiñe falin yewün: tutengechi mongen. Kidu nielafuy kulpan, lifngefuy ñi piwke ka ñi rakiduam. Feyentufule engu, turpu kutranlayafuy, füchalayafuy ka lalayafuy no rume. Jewba dewmafi ta Adan, feymu fotümyefi (Luka 3:38). Chaw Jewba nütramkakefuy Adan engu, feypikefuy chem femal ka elufi ayüfal küdaw (Génesis 1:28-30; 2:16, 17).\n5. ¿Chumngelu Biblia feypi Ngünechen ñi dewmafiel Adan “kisu ñi adentun mew”?\n5 Chaw Jewba elufi Adan ñi inayentuaetew tañi chumngen. Feymu piwkeyekefuy, femkefuy nor dungu, ka niekefuy kimün ka newen. Kafey elufi kidu dullial tañi chumal. Kom tüfachi dungu mu, Biblia feypi Ngünechen ñi dewmafiel ta Adan “kisu ñi adentun mew” (Santiaw 3:9). Adan dewmangelafuy kiñe makina reke. Feymu kidu dulliafuy femal kümeke kam wedake dungu. Kidu dullifule ñi allkütuafiel ta Jewba, aflayafuy ñi mongen Mapu mew.\n6. 1) Adan allkütunofilu Jewba, ¿chem ñamümi? 2) Adan ñi femün mu, ¿chumngechi felerpuiñ?\n6 Adan allkütunofilu Jewba, kastigangey ñi layal ka müna falinke dungu ñamümi: weniyewelafi ta Chaw Jewba, niewelafuy tutengechi mongen ka elungewelay ñi müleal ti Küme Mülewe mu (Génesis 3:17-19). Kidu ñi femün mu, Adan “püresukona reke” feletuy kulpan ka lan dungu mu. Iñchiñ ka femngechi felerpuiñ (Romanu 7:14). Adan ñi femün mu müley ta kulpan ka lan dungu Mapu mew, ‘fey tati lan dungu müley itrokom che mew, itrokom che kulpafengelu am’ (Romanu 5:12). Adan ka Eva eluwingu ñi allkütunoafiel ta Jewba, feymu ngewelafuy maneluwün kidu engu mew. Welu iñchiñ mu kay, ¿mülepey may maneluwün? Müley llemay.\n7, 8. ¿Chumngechi trürümngeafuy Jesus ñi wülün tañi mongen?\n7 ¿Chumngechi trürümngeafuy Jesus ñi wülün tañi mongen? Epu dungu mu. 1) Trürümngeafuy tunte ñi kullingeken tañi lifrekünutuafiel kiñe che, kam wiñolelngetual kiñe chemkün ñi müntuñmangeel. Ka 2) trürümngeafuy ñi kullilelngeken kiñe che tunte ñi falin tañi wedalkangeel.\n8 Ka femngechi, kulpalu Adan wedalkaeiñmu, feymu larpukeiñ. Welu kiñe che no rume kullilayafuy Adan ñi femün. Feymu Jewba adkünuy chumngechi taiñ lifrekünuaetew kulpan ka lan dungu mu. Fewla doy inaduamaiñ tüfachi dungu ka chumngechi taiñ kümelkakeetew.\nCHAW JEWBA, ¿CHUMI TAIÑ MONTULAETEW?\n9. Taiñ wiñolelngetual Adan ñi ñamümel, ¿chem mülefuy ñi kullingeal?\n9 Taiñ wiñolelngetual Adan ñi ñamümel, duamfali ñi kullial. Kiñe che kulpafengenolu mülefuy ñi kullial kidu tañi mongen mu. Femngechi kidu ñi wülün trürngeafuy Adan ñi ñamümelchi mongen mew. Welu kom iñchiñ kulpafe chengeiñ, feymu iney no rume kullilayafuy (Salmo 49:7, 8).\n10. Chaw Jewba, ¿chumi taiñ montulaetew?\n10 Fey, ¿chumi Jewba taiñ montulaetew? Werküfi Mapu mew ta Jesus, tañi wünen Fotüm (1 Juan 4:9, 10). Jesus eluwkülefuy ñi elkünual tañi Chaw ka kom tañi nieel wenu mapu mu (Juan 16:28). Feymu Jewba rulpafi tañi sakin Fotüm ñi mongen ta Maria ñi pütra mew, fey Jesus choyüngey Mapu mu kiñe che reke, welu kulpafengelafuy (Luka 1:35).\nJewba wüli tañi sakin Fotüm taiñ montulaetew.\n11. ¿Kiñe wentru müten montulpeafuy may kom tati pu che? ¿Chumngechi am?\n11 Ti wünen wentru Adan allkütulafi ta Jewba, feymu kom iñchiñ kulpafengetuiñ. Welu, ¿ka kiñe wentru montulpeafuy may Adan tañi küpanche ñi lanoal? Femafuy llemay (papeltunge Romanu 5:19). Jesus kulpafe chengelafuy, feymu wüli tañi falin mongen taiñ montulaetew (1 Korintio 15:45). Femngechi kulli ñi lifrekünuafiel Adan ñi küpanche lan dungu mew (1 Korintio 15:21, 22).\n12. ¿Chumngelu duamfali ñi fente kutrankangeal Jesus?\n12 Biblia pengeli fente ñi kutrankangen ta Jesus petu ñi lanon. Kidu wimakangey ka ñochikechi lay rume kutrankawün mu (Juan 19:1, 30). ¿Chumngelu duamfali ñi fente kutrankawal Jesus? Weküfü witrameldungufi kom pu che. Feypi kom che ñi püntütripayal Chaw Dios mu kutrankangele, kayñetungele kam kake wedake dungu mu rupale. Welu Jesus pengeli kiñe kulpangenochi che ñi püntütripanoal Chaw Dios mu, müna kutrankawle rume. ¡Müna ayüwkülepelafuy Chaw Jewba tañi Fotüm ñi femün mu! (Proverbios 27:11; inaduamnge ti kimelün dungu 13).\n13. ¿Chumngechi kullingey taiñ lifrekünungeal?\n13 ¿Chumngechi kullingey taiñ lifrekünungeal? Jesus wiñotulu wenu mapu mu tañi Chaw ñi adkiñ mew. Jewba eli Jesus ñi langümngeal tañi pu kayñe mu, 14 antü konchi Nisan küyen 33 tripantu mu (Ebrew 10:10). * Küla antülu, Jewba wiñomongeltufi kiñe püllüngeal, elulafi kiñe kuerpu iñchiñ reke. Fey Jesus dew wülkünulu kay tañi mongen, wenu mapu mu chalintukulelfi ta Ngünechen ñi tunte falin-ngen tañi kulpangenochi mongen, femngechi ñi montulngeal Adan ñi küpanche (Ebrew 9:24). Femngechi kullingey taiñ lifrekünungeal, feymu montuluwafuiñ kulpan ka lan dungu mu (papeltunge Romanu 3:23, 24).\nJESUS ÑI WÜLÜN TAÑI MONGEN, ¿CHUMNGECHI KÜMELKAYAFEIÑMU?\n14, 15. ¿Chumafuiñ taiñ wiñoduamtungeal?\n14 Wülün mu Jesus tañi mongen, nieafuiñ fentren kümelkan. Fewla inaduamaiñ chumngechi tüfa kümelkakeeiñmu famülke mu ka küpalechi antü mew.\n15 Wiñoduamtungeafuiñ taiñ kulpan mu. Kiñeke mu küdawngey femal kümeke dungu. Kom welulkawkeiñ. Kafey femkeiñ kam feypikeiñ wedake dungu. Feymu, ¿chumngechi wiñoduamtungeafuiñ taiñ weda femün mu? Kom piwke mu wiñorakiduamtuaiñ taiñ kulpan mu, ka ñom piwke mu ngillatuafiyiñ ta Jewba taiñ wiñoduamtuaetew. Femngechi femliyiñ, maneluwafuiñ taiñ perdonayaetew Jewba (Kolosense 1:13, 14; 1 Juan 1:8, 9).\n16. ¿Chumafuiñ taiñ tutewküleal Jewba iñchiñ?\n16 Küme duamküleafuiñ taiñ tutewkülen mu Jewba iñchiñ. Weda femliyiñ, taiñ rakiduam dalluntukuafeiñmew, fey weda duamnagafuiñ ka rakiduamafuiñ taiñ faliwenon kam taiñ nienon maneluwün. Welu ngañwadlayaiñ. Llellipufiliyiñ ta Jewba, kidu allkütuaeiñmew ka wiñoduamtuaeiñmew (Ebrew 9:13, 14). Jewba eluwküley taiñ allkütuaetew, feymu nütramkayafiyiñ chem dungu rume taiñ ruparupangen (Ebrew 4:14-16). Femngechi tutewküleafuiñ Jewba iñchiñ.\n17. Jesus ñi lan mu, ¿chem nieafuiñ?\n17 Nieafuiñ rumel mongen. ‘Tati kulpan ñi wülkeel re lan dungu müten, welu Ngünechen wülkey tati rumel mongen, Kristo Jesus mew, iñchiñ taiñ Ñidol’ (Romanu 6:23). Jesus ñi lan mu, iñchiñ nieafuiñ rumel mongen, turpu afnoalu, fey kutranwelayaiñ (Apokalipsi 21:3, 4). Welu, ¿chumafuiñ taiñ llowal kom tüfa?\nMAÑUMKÜLENGE CHAW DIOS ÑI YEWÜN MU\n18. ¿Chumngelu kimnieiñ taiñ piwkeyeetew Jewba ka Jesus?\n18 Llowün mu iñchiñ kiñe yewün, müna ayüwkeiñ. Feymu müna mañumküleiñ Chaw Dios ñi werküfiel ta Jesus ñi montulcheal, ¿chumngelu? Tüfa tati doy falin yewün taiñ eluetew Chaw Jewba. Ñi femün mu tüfa, pengeli tunte taiñ piwkeyeetew. Feymu Juan 3:16 feypi: “Ngünechen am rume piwkeyefilu ta kom mapu mew mülechi pu che, feymew wüli ñi kiñen Fotüm”. Kafey Jesus eluwkülefuy ñi lapayal, feymu kimnieiñ taiñ müna piwkeyeetew (Juan 15:13). Jesus ñi wülün tañi mongen ñi montulcheal, pengeli fente taiñ piwkeyeetew ka taiñ Fütra Chaw (Efesio 5:2).\nKimfilmi ta Jewba, weniyeafimi ka doy piwkeyeafimi.\n19. ¿Chumngechi weniyeafimi ta Chaw Dios?\n19 Kimürpuymi taiñ müna piwkeyeetew Chaw Dios. Fewla, ¿chumngechi weniyeafimi ta kidu? Juan 17:3 feypi taiñ kimafiel ta Jewba. Kimnofiliyiñ ta kiñe che, rüf piwkeyerpukelafiyiñ. Feymu falin-ngey kimafiel ta Chaw Dios, fey doy piwkeyeafiyiñ, küpa femaiñ tañi ayükeel ka küme weniyerpuafiyiñ. Feymu fentekünukelayaymi tami chillkatukefiel Biblia, femngechi doy kimafimi tami Wenu Chaw (1 Juan 5:3).\n20. ¿Chumngechi pengelafuymi tami feyentulen Jesus ñi montulchen mu?\n20 Feyentulenge Jesus ñi montulchen mu. Biblia feypiley: “Ti feyentulu ta Fotüm mew niey rumel mongen” (Juan 3:36). ¿Chumngechi pengelafuymi tami feyentulen? Re wün mew müten femnoal, doy may inayafimi kidu ñi kimeltuel (Juan 13:15). Tami femken mu pengelaymi tami rüf feyentulen Jesus ñi montulchen mu. Feymu Santiaw 2:17 feypiley: Kiñe che ‘pengelnole chem küme femün no rume, laley reke tañi feyentun’.\n21. ¿Chumngelu fill tripantu amukeiñ ti Trawün Jesus tañi lan ñi akordangeal?\n21 Amunge ti Trawün Jesus tañi lan ñi akordangeal. Ti pun petu ñi lanon, Jesus feypi taiñ akordayafiel kidu ñi lan. Feymu fill tripantu femkeiñ ti Trawün Jesus tañi lan ñi akordangeal (Matew 26:26-28). Jesus ayüniey taiñ akordayafiel kidu ñi femün. Feymu feypi: “Femkeaymün ta tüfa iñche tamün tukulpamuafiel [akordamuafiel]” (papeltunge Luka 22:19). Amun mu tüfachi trawün mew, pengelkeiñ taiñ longkontukuniefiel Jesus ñi wülün tañi mongen ka tunte taiñ piwkeyeetew kidu ka taiñ Chaw Jewba (inaduamnge ti kimelün dungu 14).\n22. ¿Chem inaduamaiñ ti 6 ka 7 chillkatun mu?\n22 Jesus ñi wülün tañi mongen iñchiñ mu, fey tati doy falin yewün taiñ llowafel (2 Korintio 9:14, 15). Tüfa ka kümelkayafi ta fentren che layelu. Doy inaduamaiñ tüfa ti 6 ka 7 chillkatun mu.\n^ parr. 2 Tati Biblia Ngünechen ñi Küme Dungu feypi “yafkan”, welu tüfachi chillkatun mew feypingeay “kulpan”.\n^ parr. 13 Nisan pingekey tati wünen küyen ñi nien pu judiu tañi calendario mu.\n1: KOM DUAMNIEIÑ TAIÑ MONTULNGEAL\n“Tati Wentrukünuwpalu [...] küpay [...] ñi wültukuael tañi mongen femngechi ñi lifrenentuafiel ta kom che ñi yafkan mew” (Matew 20:28).\n¿Chumngelu (chemu) duamnieiñ taiñ montulngeal?\nAdan allkütunofilu ta Jewba, weniyewelafi ta Chaw Dios, niewelafuy tutengechi mongen ka elungewelay ñi müleal ti Küme Mülewe mu.\nAdan ñi kulpan mu, iñchiñ kulpafengetuiñ ka lakeiñ.\nJewba werküfi ta Jesus ñi wülal tañi mongen, femngechi lifrekünueiñmu kulpan ka lan dungu mew.\n2: JEWBA ADKÜNUY CHUMNGECHI TAIÑ LIFREKÜNUNGEAL\n‘Ngünechen [...] werküy tañi kiñen Fotüm ta tüfachi mapu mew femngechi taiñ nieael rumel mongen ta kisu ñi Fotüm mew’ (1 Juan 4:9).\nSalmo 49:7, 8\nKiñe che no rume kullilayafuy taiñ wiñolelngetual Adan ñi ñamümel.\nJewba werküfi tañi sakin Fotüm ta Mapu mu, fey choyüngey kiñe che reke, welu kulpafengelafuy.\nRomanu 3:23, 24; Ebrew 9:24\nWiñomongetulu Jesus, wenu mapu mu chalintukulelfi ta Ngünechen ñi tunte falin-ngen tañi kulpangenochi mongen, femngechi ñi montulngeal pu che.\n3: JESUS ÑI WÜLÜN TAÑI MONGEN ELUKEEIÑMU RÜF MANELUWÜN\n“Liftuay Ngünechen kom külleñu fey engün ñi nge mew. Ka tüfeychi lan doy ngewelayay” (Apokalipsi [Entutakuangeaelchi dungu] 21:4, NCH).\n1 Juan 1:8, 9\nWiñoduamtungeafuiñ taiñ kulpan mu.\nEbrew 9:13, 14\nKüme duamküleafuiñ taiñ tutewkülen mu Jewba iñchiñ.\nNieafuiñ rumel mongen.\nJesus ñi wülün tañi mongen ñi montulcheal, pengeli fente tami piwkeyeetew ka taiñ Fütra Chaw.\n4: MAÑUMKÜLEAYMI CHAW DIOS ÑI YEWÜN MU\n“Ngünechen [...] wüli ñi kiñen Fotüm femngechi kom tati feyentulu kisu mew [...] ñi nieael ta rumel mongen” (Juan 3:16).\n¿Chumngechi mañumafuymi Chaw Dios ñi yewün?\nEluwnge tami kimafiel ta Jewba ka Jesus, ka inayentufinge engu.\nFill tripantu amunge ti Trawün Jesus tañi lan ñi akordangeal.\nJuan 3:36; Santiaw 2:17\nRe feypilayaymi tami feyentulen Jesus mu, doy may inayafimi kidu ñi kimeltuel.\nChaw Ngünechen, ¿chumngechi ayüniey taiñ feleal?\n1 CHILLKATUN ¿Chumngey ta Ngünechen?\n2 CHILLKATUN Chaw Ngünechen mu küpay ti Biblia\n3 CHILLKATUN ¿Chem mongen ayüniey Chaw Ngünechen taiñ nieal?\n4 CHILLKATUN ¿Iney am ta Jesukristo?\n5 CHILLKATUN Jesus ñi wülün tañi mongen, ti doy falin yewün Chaw Dios mu küpalu\n6 CHILLKATUN Lan mu pu che, ¿kañpüle mongelekepetuy may?\n7 CHILLKATUN Chaw Ngünechen wiñomongeltuafi pu layelu\n8 CHILLKATUN ¿Chem gobierno küpalay Chaw Dios?\n9 CHILLKATUN ¿Pichilewepey may ñi afal ta Mapu?\n10 CHILLKATUN ¿Chem kimeltukey Biblia pu kümeke ka wedake püllü mu?\n11 CHILLKATUN ¿Chumngelu fente kutrankawkeiñ?\n12 CHILLKATUN ¿Chumngechi weniyeafuymi ta Chaw Dios?\n13 CHILLKATUN Falintuafimi ti mongen tami eluetew Chaw Ngünechen\n14 CHILLKATUN Tami pu che ayüwküleafuy\n15 CHILLKATUN ¿Chumkey pu rüf serfikefilu ta Chaw Ngünechen?\n16 CHILLKATUN Serfifinge Chaw Ngünechen chumngechi ayükey kidu\n17 CHILLKATUN Müna falintufali ti llellipun\n18 CHILLKATUN ¿Duamfali wülkünual ñi mongen Jewba mew ka fawtisawal?\n19 CHILLLKATUN Doy küme weniyefinge ta Jewba\nWirin dungu Chumngechi entual fillke papel ¿Chem kimeltukey Biblia?\nAudio Chumngechi entual audio ¿Chem kimeltukey Biblia?


Püramyefinge ta Jewba tami mongen mu\nTati mongen müna falin-ngey, feymu chumngechi yekeiñ taiñ mongen pengelaiñ tunte taiñ falintuniefiel. Fillke adümuwün mu pu poyekefilu ta Jewba newentuleyngün tañi püramyeafiel ta Jewba, ti Wülkelu mongen (Sl 36:9; Ap 4:11). Welu fill antü taiñ rakiduameletewchi dungu famentuafuy chem taiñ küpa diturpual, ka ñi küme weniyeafiel ta Chaw Jewba (Mr 4:18, 19). Feymu ramtuwayiñ: “¿Elukefiñ ta Jewba tañi doy kümelu? (Os 14:2). Tañi küdaw, ¿wedalkayafenew tañi weniyeafiel ta Jewba? ¿Chem küpa diturpun tañi doy weniyeafiel ta Jewba? ¿Chumngechi doy amuldunguafun?”. Doy femal pepilmi, ngillatufinge ta Jewba ka adkünufinge tami dungu. Rüfkünu may, fill antü taiñ püramyefiel ta Jewba elukeeiñmew fentren ayüwün (Sl 61:8).\nEymi kay, ¿iney am elukefimi tami adümuwün?\nPEFINGE TI VIDEO POYEFINGE TA JEWBA KOM TAMI ADÜMUWÜN MU, KA WIÑOLDUNGUNGE TI MÜLEYECHI RAMTUN:\n¿Chumngelu kümelay elukefiel taiñ adümuwün tüfachi Mapu ngünenielu ti Weküfü? (1Jn 2:17.)\nFeychi pu che ti doy kümelu elukefilu ta Jewba, ¿chem kümelkan llowkeyngün?\nTañi adümuwün mu, ¿chem dulliafun tañi küdawülfiel ta Jewba fill antü?\nTAMI POYEFIEL JEWBA REÑMAWEN MU:\nNütramkayafimün kiñe amuldungukelu yenielu fentren tripantu ñi poyekefiel ta Jewba. Pepifalngele, kiñe che fill antü küdawülkefilu ta Jewba. Ka ramtufimün: “¿Chem dungu famentufimi tami doy küdawülfiel ta Jewba? Ka, ¿chumngechi kümelkakeeymu?”.\nAmunge ta JW Broadcasting mu, ti trokiñ NÜTRAMKAN KA RUPAELCHI DUNGU. Peaymi ti ayüwün nielu feychi pu che wülkelu tañi mongen ñi poyekefiel ta Jewba fillke küdaw mu.


Ngünechen ñi Küme Dungu Romanu 15\nTutefinge tami chafche, eymi kisutu müten tutewkilnge\n1 Kom iñchiñ newenkülelu ta mupiltun mew, feley taiñ kelluafiel ta kakelu tati pu che newe newenkülenolu ti mupiltun dungu, fey iñchiñ ngelay taiñ kisutu tutewküleael müten. 2 Itrokom iñchiñ feley taiñ tutenieafiel taiñ chafche ka taiñ femael tati dungu kisu engün tañi ayüwam femngechi ñi küme adümael engün tati mupiltun dungu. 3 Cristo am ka femngechi ayütunolu kisutu ñi tutewael. Tañi femafel, kisu mew ta mupituley tañi feypilen tati Wirin Chillka: “Iñche kayñetudungungen, tami pu kayñe tami kayñetudunguetew mew.”* Salmo 69.9.\n4 Kom tati kuyfi wirintukuelchi dungu ta Wirin Chillka mew, wirintukungey iñchiñ taiñ kimeltungeael. Fey ta famngechi taiñ nieael maneluwün Ngünechen mew tati Wirin Chillka ñi duam. 5 Fey Ngünechen, tati wülkelu ta newen, kelluaeymünmew tamün kiñewküleael chumngechi femi ta Cristo Jesus, 6 femngechi ta itrokom kiñe rakiduam mew, püramyeafimün ta Ngünechen, taiñ Ñidol Jesucristo ñi Chaw.\nCristo ñi küme dungu kimelngey tati pu katripanche mew\n7 Feymew llemay, welukonkechi küme trokituniewaymün, chumngechi ta Cristo küme trokitunieeymünmew, Ngünechen tañi püramyengeael. 8 Feypiwayiñ ta Cristo ñi küpan tañi poyeafiel tati pu judiu tañi mupituafiel tati eldungu tañi elungeel taiñ kuyfi fütakeche em ka tañi femngechi pengelngeael Ngünechen tañi mupituken tañi eldungu. 9 Ka küpay femngechi tati pu katripanche tañi püramyeafiel engün ta Ngünechen tañi kutranpiwkeyefiel mew tati pu judiu, chumngechi ñi feypilen tati Wirin Chillka:\n“Feymew ta püramyeaeyew rangi ti ka tripanche mew\nka ülkantuyeafiñ eymi tami üy.”† Salmo 18.49.\n10 Fey ka femngechi, tati Wirin Chillka feypiley:\n“¡Ayüwmün, trokiñke mapu, Ngünechen tañi trokiñche eymün!”‡ Deuteronomio 32.43.\n11 Fey ka femngechi feypiley:\n“Pu trokiñke mapu ka itrokom pu trokiñke che,\n¡püramyefimün ta Ñidol Ngünechen!”§ Salmo 117.1.\n12 Isaia ta ka femngechi wirintukuy:\n“Isay* Isay: Israel ñi longko ülmen, David ñi chaw em. tañi yomel reñmache mew tripayay\nkiñe wentru tati longko ülmenkülealu kom trokiñke mapu mew,\nfey itrokom che maneluway ta kisu mew.”† Isaia 11.10 LXX.\n13 Fey Ngünechen, wülkelu ta maneluwün, rume ayüwelaeymünmew ka eluaeymünmew küme tüngün, eymün tati mupiltulelu ta kisu mew, ka eluaeymünmew fentren maneluwün tati Lif Küme Püllü tañi pepiluwün mew.\n14 Iñche ñi pu peñi ka lamngen, iñche kimnien eymün tamün küme piwketucheken ka tamün nien fentren kimün femngechi tamün welukonkechi ngülamuwael, 15 welu ta tüfachi karta mew ta fente küme newen ngülamdunguwpeyiñ, tamün ngüyünentunoafiel Ngünechen tañi femngechi werküetew ñi kimeltuafiel tati pu ka tripanche 16 tañi poyeafiel ta Jesucristo tañi füreneafiel tati pu ka tripanche. Fey werküngen kiñe saserdote reke, femngechi tañi wewpiafiel Ngünechen tañi montuluwün werken dungu. Fey ta famngechi tati pu ka tripanche tañi puwülafiel ta kisu mew, kiñe küme mañumtun reke tañi küme trokitufiel, tati nielu lif mongen tati Lif Küme Püllü ñi pepiluwün mew.\n17 Tañi feyentulen ta Cristo Jesus mew, ayüwkülen ka nor duamkülen tañi poyekefiel mew ta Ngünechen. 18 Chem dungu mew no rume ayülan tañi mallmadunguael, welu may Cristo ñi femelchi dungu müten ta iñche mew, femngechi tañi ngülamafiel tati pu ka tripanche ñi müngeltuafiel engün ta Ngünechen ñi feypikeelchi dungu mew ka ñi femkeel mew. 19 Fey kom tüfachi afmatufal dungu femün ta Ngünechen ñi Lif Küme Püllü tañi pepiluwün mew. Fey tüfa famngechi, miyawün ñi wewpiafiel Cristo tañi werken montuluwün dungu kom mapu mew. Llitun Jerusalen waria püle, itrokom waria rupan ka Iliria ñi trokiñ mapu mew fente puwün chew ta petu kimeltungekelay tati küme montuluwün dungu. 20 Welu kuñiwtukuwün tañi wewpinoafiel ti werken dungu chew dew wewpingey ta Cristo, femngechi tañi keyükonnoael chew ta kangelu ñi dew wewpiel. 21 Femün chumngechi ñi feypilen tati Wirin Chillka:\n“Tati kimelkenofelchi pu che, kimelngeay ta Ngünechen ñi dungu.\nTati allkükenofulu ñi nütramyengen ta Ngünechen,\nfey engün ta longkontukuay ta Ngünechen ñi dungu.”‡ Isaia 52.15 LXX.\nPablo ayüley ñi amuael ta Roma\n22 Fey iñche am wewpiyawkelu, feymew pepi pewmekelayiñ, welu ayükefun ñi amuael. 23 Fey fewla tañi dew dewmantun mew tañi küdaw ta tüfachi trokiñke mapu mew, ka rupalu am fentren tripantu tañi ayükefel iñche tamün pewmeafiel, 24 fey amuali ta España ayülen tañi mülerpuael eymün mew. Fey dew rumerpuli eymün mew, ayülen tamün kellumuafiel femngechi tañi amuael kakelu trokiñ mapu mew. 25-26 Welu fewla müley ñi amuael ta Jerusalen mülechi feyentulechi pu che mew, tañi yelelafiel ka ñi elumeafiel ti chemkün tañi trawülel tati feyentulechi pu che mülelu ta Masedonia ka Akaya, kisu engün am ayülu tañi kelluafiel ti pofreleyechi pu peñi ka lamngen mülelu ta Jerusalen mew. 27 Kisutu ta rakiduami engün, fey rume küme femi engün, fey chumngechi tati feyentulechi pu judiu ipangentufi engün reke Ngünechen tañi dungu tati pu ka tripanche, ka feley tañi füreneafiel engün tañi nieelchi chemkün mew tati feyentuleyechi pu judiu. 28 Feymew, feychi iñche dew dewmantuli fey tüfachi dungu ka chalintukulelmefili engün tati trawülelchi pülata, fey wüla amuan ta España. Fey pichiñma müten mülerpuan tañi witranngemeael ta eymün mew. 29 Rume maneluwkülen feychi amuali iñche, Ngünechen ta rume füreneaeiñmew kom kümeke dungu mew.\n30 Pu peñi ka lamngen, taiñ Ñidol Jesucristo mew ka ti piwkeyechen taiñ eluetew tati Lif Küme Püllü, llellipuwayiñ tamün kiñewküleael ta iñche eymün weychayalu reke, fey ngillatuñmaniemuchi ta iñche Ngünechen ñi kelluaetew. 31 Ngillatufimün ta Ngünechen tañi montulaetew tati pu feyentulenolu mew mülelu ta Judea mapu mew, ka femngechi tañi küme llowngeael ti chemkün tañi yenielfiel tati feyentulechi pu che mülelu ta Jerusalen. 32 Fey ta famngechi ayüle ta Ngünechen, ayüwkülen puwan, amuli tamün pewmeafiel ka tañi kansatupuwael witranngepuli eymün mew. 33 Fey Ngünechen küme tüngün wülkelu, mülepe ta itrokom eymün mew. Felepe may.\n*15:3 Salmo 69.9.\n†15:9 Salmo 18.49.\n‡15:10 Deuteronomio 32.43.\n§15:11 Salmo 117.1.\n*15:12 Isay: Israel ñi longko ülmen, David ñi chaw em.\n†15:12 Isaia 11.10 LXX.\n‡15:21 Isaia 52.15 LXX.


Wekimün Chilkatuwe - Chilkatuwe ruka\nInakintuniel ta científico kimün ka ti williche kimün.\nWekimün Chillkatuwe Wekimün Chillkatuwe ruka llegpay tüfachi mapu mew, chew ta kimeltungekey wingka mew küpachi kimün ka williche kisu tañi kimün, faliltuniengen mew chumuechi ta pu williche adkununiey kom tañi pu kimün dungu.\nPu chillkatufe, mari pura ka meli mari meli tripantu nielu,adümwukeygün metodología de aprendizaje de proyectos pingelu, femuechi may kisutu reke kimkimtukeyngün. Tañi chumuechi ñi amuleken ñi kimeltun dungu, kiñe trokiñ antü mülenagkeyngün chillkatuwe ruka mew, ka femuechi adeltukeyngün chem küdaw tañi dulliel engün müleputun mew tañi machulla mew; Femuechi may pu adümchefe ka femuechi küdawkeyngün: Pu adümchefe ta kompañnieafingün tuntepu tañi mülenagpaken ta Wekimün Chillkatuwe ruka mew. Ka femuechi tañi mapu mew engün, chew tañi tuwün ta pu chilkatufe.\nWekimün Chilkatuwe, kiñewün ta küme yempüramniengün ti curriculum ta doy küme yenierpual pu chillkatufe, ka femuechi longkontukuniengey ti investigaciones aplicadas pingechi dungu, tañi doy küme elkunungeal ti patrimonio natural ka cultural pingelu, kisuke ñi machulla mew.


Población Manuel Montt – Independencia Patrimonial\nChew mülen: Ragiñtulei Uno Norte, Carlos Medina, Comandante Canales y Baldomero Flores pigechi rüpü mew.\nChemgen: Zona Típica\nChi población Manuel Montt amulgei chi Ley de Habitaciones Baratas mew, entugelu 1925 mew. 1928 mew chi txokiñ pu Tranviarios ka pu Choferes de Taxi, mülenaigün chi kuyfi Chacra el Pino mew. Chi pu txokiñke ruka kom kiñeñ az mütem nielu ka kom pünawkülelu pu ruka chi pu Tranviariosgelu ka fei pu ruka inawkülelu kom ka nielu antejardín pu Choferes de la Sociedad de Choferes Manuel Mont, sakifali ñi chumgechi ta txawuwun ka azkunuwun egün ñi küzawfegen. Ta ñi newentun mew egün entuygün kiñe amulzuguwe, kiñe gimnasio, farmacia, atención médica, policlínico ka pu clubes deportivos; kom tüfa karukatulei kuyfi awkantuwe Lo Zaez ka chi Seguro Social ñi Awkantuwegewma. 2011 txipantu mew Monumento Nacional pigetuy ka Zona Típica.


¿Chem kelluaeymu Jewba tami femürpual? | Ñi chillkatungeal\nPAPELTUAFUYMI acholi afrikáans albanés alemán amis amárico armenio aymara ayá azerí azerí (alfabeto cirílico) bajo alemán bashkir bassa de camerún batak (simalungun) batako karo batako toba baulé becol bengalí biak birmano bislama boulou búlgaro caboverdiano cakchiquel occidental catalán cebuano chabacano checo chichewa chin haka chino cantonés (simplificado) chino cantonés (tradicional) chino mandarín (simplificado) chino mandarín (tradicional) chitonga chitonga de Zimbabue chitumbuka chiyao chokue chol chopi chuabo chuukés cibemba cingalés citonga congo coreano criollo de las seychelles criollo guadalupeño criollo haitiano criollo inglés de Belice criollo mauriciano croata damara dangme danés dehu duala efik endebele endebele de Zimbabue endonga endáu enzema eslovaco esloveno español estonio finlandés fiyiano fon francés ga galés garífuna georgiano griego groenlandés guaraní gujarati gun hebreo herero hiligaynon hindi hiri motu hmong (blanco) holandés húngaro iban ibanag ibo igede ilocano indonesio inglés islandés italiano japonés javanés kabiye kachin kannada kaonde kayin sgaw kazajo kazajo (alfabeto árabe) kikamba kikongo kikuyu kiluba kimbundu kiniaruanda kipende kirguís kirundi kisi kisonge krío kurdo kurdo (alfabeto latino) kurdo kurmanyí del Cáucaso kwangalí kwanyama kyangonde lao lenguaje de señas coreano lenguaje de señas italiano lenguaje de señas ruso letón lhukonzo lingala lituano lomue luganda lunda luo macedonio macua makua-meto malayo malayálam malgache maltés mam mambue-lungu mapudungun maratí marshalés maya mazateco de Huautla mingreliano mixe del norte mixteco de guerrero mizo mongol more motu nepalés nias niueano noruego nyaneka nyungwe náhuatl de guerrero náhuatl de la huasteca náhuatl del centro náhuatl del norte de puebla okpe oromo osético otetela palauano pangasinán panjabí papiamento de curazao persa pidgin (oeste de África) pidgin de las islas salomón polaco ponapés portugués de Brasil portugués de Portugal purépecha quechua ancashino quechua ayacuchano quechua boliviano quechua cuzqueño quichua de Chimborazo quichua de Imbabura quiché rarotongués romaní de Macedonia (alfabeto cirílico) romaní de Serbia romaní de macedonia romaní del sur de Grecia rumano runyankore ruso rutoro samoano sango sanguir sena sena serbio (alfabeto cirílico) serbio (alfabeto latino) sesoto de Lesoto sesoto de Sudáfrica setsuana shona silozi sranangtongo suajili suajili del congo sueco sundanés tagalo tahitiano tai tamil tayik telugu tetun dili tigriña tivo tlapaneco tojolabal tok pisin tongano tsonga turco tuvaluano twi tártaro ucraniano umbundú urdu uruund uzbeko uzbeko (alfabeto latino) vietnamita wallisiano waray-waray wayuunaiki wolaita xhosa xitshwa yapés yoruba zandé zulú árabe ñemba\nTROKIÑ ÑI CHILLKATUNGEAL 42\n“Chaw Ngünechen [...] elukeeymünmew tamün küpa femal kidu ñi ayükeel ka elukeeymünmew newen tamün femürpuafiel” (FILIP. 2:13, TNM).\n104 ÜLKANTUN Chaw Ngünechen elukeeiñmu ñi newen\n1. ¿Chumkey Jewba ñi küme tripayal tañi ayükeel?\nCHAW JEWBA femürpuafuy chem dungu rume ñi küme tripayal tañi ayükeel. Feymu kiñeke mu eluwkey ñi kimeltucheal, yafültukucheal ka ñi wüldungual kümeke dungu (Is. 48:17; 2 Kor. 7:6; Gal. 3:8). Welu ka adkünukefi tati pu che ñi femürpual tañi ayükeel (Mat. 24:14; 28:19, 20; 2 Kor. 1:3, 4). Duamfalngele ñi femngeal kiñe dungu, Jewba eluafuy ta iney rume kimün ka newen ñi femürpual kidu tañi ayükeel. Tüfa ñi kimeltukeel Chaw Jewba tañi üy, chumngechi ñi kimeltukeel kiñeke adümuwkülechi che.\n2. 1) ¿Chumngelu kiñeke peñi ka lamngen rakiduamafuy ñi müte küdawelnofiel ta Jewba? 2) ¿Chem ngüneduamaiñ tüfachi chillkatun mew?\n2 Kom iñchiñ ayükeiñ taiñ küdawelafiel ta Jewba ñi küme triparpual tañi ayükeel, welu kiñeke peñi ka lamngen rakiduamafuy ñi müte küdawelnofiel ta Jewba. ¿Chumngelu (chemu)? Kiñeke peñi ka lamngen rakiduamkey tañi füchan mu, tañi adümuwün-ngenon mu kam ñi rupan mongen mew, pepi küdawelkelafi ta Jewba chumngechi tañi ayükefel engün. Kakelu peñi ka lamngen rakiduamkey ñi duamfalngenon tañi doy küdawelafiel ta Jewba. Tüfachi chillkatun mu, ngüneduamaiñ chumngechi pepikayafeiñmu Jewba taiñ femürpual kidu tañi ayükeel. Kafey inaduamaiñ ñi femün Jewba kuyfi mu, kidu elufi ta kiñeke wentru ka domo ñi küpa femal tañi ayükeel ka newentukufi tañi femürpual engün. Ka kimaiñ chem femafuiñ taiñ doy küdawelafiel ta Jewba.\n¿CHUMNGECHI PEPIKAKEEIÑMU JEWBA?\n3. Filipense 2:13 ñi feypilen, ¿chumngechi eluafeiñmu Jewba taiñ küpa femal ñi ayükeel?\n3 Biblia feypi: “Chaw Ngünechen tañi pin mu newentukukeeymünmew, fey elukeeymünmew tamün küpa femal kidu ñi ayükeel ka elukeeymünmew newen tamün femürpuafiel” (Filipense 2:13, TNM). * Chaw Jewba eluafeiñmu taiñ küpa femal kidu ñi ayükeel, ¿chumngechi? Allküafuiñ kiñe peñi kam lamngen ñi duamnieel kellu kam ñi duamfalngen femal kakelu küdaw taiñ trawünche mu. Kafey taiñ trawün mu papeltungeafuy kiñe carta, fey kimafuiñ ñi duamniengeel kellu kangelu lof mu, “¿chem chumafun ñi kelluntukual?” piafuiñ ñi rakiduam. Kam elungeafuiñ kiñe fütra küdaw Jewba ñi trokiñche mu, fey ramtuwafuiñ: “¿Küme pepilpeafiñ may?”. Kam dew taiñ papeltufiel kiñe trokiñ Biblia, rakiduamafuiñ chumngechi kelluafiel kakelu che feychi texto mu. Chaw Jewba dikümtukuchekelay (fülümtukuchekelay), welu inaduamle taiñ rakiduamkülen ñi doy küdawelafiel, eluafeiñmu llemay taiñ küpa femürpual.\n4. Jewba, ¿chumngechi eluafeiñmu newen taiñ femal ñi ayükeel?\n4 Jewba ka eluafeiñmu newen taiñ femürpual kidu tañi ayükeel (Is. 40:29). ¿Chumngechi femkey tüfa? Jewba kimniey taiñ adümuwün, fey tañi newen mu kelluafeiñmu taiñ doy küme adümafiel (Éx. 35:30-35). Kafey Jewba tañi adkünuelchi trokiñche kimeltuafeiñmu chumngechi taiñ femürpual kiñeke küdaw. Kimnoliyiñ chumngechi taiñ enturpual kiñe küdaw, “kelluafen” piafuiñ ta kiñe peñi kam lamngen. Kafey ngillatuafuiñ taiñ Wenu Chaw taiñ eluaetew ñi fütra newen (2 Kor. 4:7; Luka 11:13). Tati Biblia pengelkeeiñmu Jewba ñi kellufiel fentren wentru ka domo, fey elufi ñi küpa femal tañi ayükeel ka newentukufi tañi femürpual engün. Inaduamaiñ chem ñi femün kiñeke tüfachi wentru ka domo, fey rakiduamaiñ chumngechi kelluafeiñmu Jewba taiñ ka femngechi femal iñchiñ.\nJEWBA, ¿CHEM KELLUFI ÑI FEMÜRPUAL KIÑEKE WENTRU?\n5. ¿Chem kimeltukeeiñmu Moyse ñi rupan?\n5 Inaduamaiñ Moyse ñi rupan. Kidu kimeltulelngey “ti pu egiptoche tañi kimün”, feymu rakiduamkülefuy ñi pepikawkülen tañi montulafiel pu israelche (Hecho 7:22-25). Welu Jewba elulaeyew feychi küdaw feychi mu, doy may wüne kimeltulelfi ñi ñom piwkengeal (Hecho 7:30, 34-36). Feychi mu wüla werküfi ta Moyse ñi montulafiel tati pu israelche. Ka newen piwkekünufi ñi dungumeafiel tati doy fütra longko Egipto mu mülelu (Éx. 9:13-19). ¿Chem kimeltukeeiñmu ñi rupan ta Moyse? Chaw Jewba dullikefi ñi doy küdawelaetew feychi pu che eluwlu ñi inayentuaetew ka maneluwlu ñi newentukuaetew (Filip. 4:13, TNM).\n6. ¿Chem kimeltukeeiñmu Barzilái ñi rupan?\n6 Fentren tripantu rupalu, Jewba dullifi ta Barzilái ñi kelluafiel tati longko ülmen David. Feychi antü mu, David ka tañi pu kellukeetew lefmawingün Absalón mu, David tañi fotüm. Feymu rume ürkülefuyngün, ngüñülefuyngün ka wüywülefuyngün. Barzilái rume füchalefuy, welu amuy kakelu wentru engün ñi kellumeafiel ta David lafule rume. Barzilái feypilay: “Rume füchan iñche, feymu küdawelwepeafuiñ ta Jewba”. Doy may eluwi ñi kelluafiel tüfachi pu wentru poyekefilu ta Jewba, fey elufi engün chem tañi nieel (2 Sam. 17:27-29). ¿Chem kimeltukeeiñmu iñchiñ? Tunten tripantu niefuliyiñ rume, kelluafuiñ taiñ pu peñi ka pu lamngen wall Mapu mew mülelu rupale filla dungu, femngechi küdawelafiyiñ ta Jewba (Prov. 3:27, 28; 19:17). Iñchiñ pepi kellumelayafuiñ chi, welu wülafuiñ plata taiñ kelluntukual taiñ küdaw wall Mapu mu, femngechi kellungeafuy taiñ pu peñi ka pu lamngen doy duamtunielu (2 Kor. 8:14, 15; 9:11).\n7. 1) Jewba, ¿chem adkünufi ta Simeon ñi femal? 2) ¿Chumngelu yafültukukeeiñmu Simeon ñi rupan?\n7 Ngüneduamaiñ Simeon ñi rupan, tüfachi fücha wentru mülefuy Jerusalen mu ka yeniefuy fentren tripantu ñi poyekefiel ta Jewba. Fey Jewba feypieyew ñi lanoal wüne penofile tati Mesia. Kidu fentren tripantu üngümniekefuy ñi akual tati Mesia, feymu rume yafültukupelaeyew ñi feypietew Jewba. Chaw Ngünechen kümelkafi ta Simeon tañi maneluwün mu ka tañi püntütripakenon kidu mew. Fey kiñe antü adniefi tañi amual ti ngillatuwe ruka mu, üye mu pefi ta Jesus petu pichichengelu. Fey Jewba tañi adkünuel mu, Simeon feypikünuy feychi pichiche tañi Kristo ngerpual (Luka 2:25-35). Rupalu chi tripantu, Simeon lay, feymu pelay peno Jesus tañi amuldungun, welu rume mañumkülefuy fente tañi kümelkaetew Jewba. Ka doy kümelkangeay küpalechi antü mu, kidu adkintuay Jesus ñi chumngechi kümelkayafiel “itrokom che mülelu kom trokiñke mapu mew” ngünenietufile ti Mapu (Gén. 22:18). Ka femngechi iñchiñ Simeon reke, müna mañumküleafuiñ tunte taiñ eluetew Jewba taiñ küdawelafiel.\n8. Bernabe reke, ¿chem kelluafeiñmu Jewba taiñ femal?\n8 Kuyfi mu, mülerkefuy kiñe wentru Jose pingelu, fey eluwkülefuy ñi küdawelafiel ta Jewba (Hecho 4:36, 37). Kidu rume yafültukukefuy ta kakelu che, feymu peno tati pu apostol Bernabe pitufi tañi üy. ¿Chem pin feychi üy? “Yafüluwpemumchi fotüm”. Ngüneduamaiñ kiñeke dungu ñi femün Bernabe. Cristiano ngetulu Sawlu fentren peñi ka lamngen llükakefeyew, kimnielu kay ñi kayñetukefel pu cristiano. Welu Bernabe yafültukufi ka kellufi ta Sawlu, feymu rume mañumkülepelafuy Sawlu (Hecho 9:21, 26-28). Rupalu ta antü, pu longkolelu Jerusalen mew mülelu ayülefuy ñi yafültukuafiel pu cristiano kamapulelu, Antiokia waria Siria mapu mew mülelu. Fey, ¿iney werküfingün am ñi yafültukumeafiel pu cristiano? Bernabe ürke. Küme dullifingün llemay, Biblia feypilu kay Bernabe ñi yafültukufiel pu peñi ka pu lamngen ñi amuleal ñi “inayafiel ta Ñidol Jesus” (Hecho 11:22-24). Ka femngechi famülke mu, Jewba kelluafeiñmu taiñ yafültukuafiel taiñ pu peñi ka pu lamngen. Jewba tañi adkünuel mu, yafültukuafuiñ pu layeluwlu. Kafey pemeafuiñ ka mütrümafuiñ pu peñi ka pu lamngen kutrankülelu ka weda duamkülelu, fey taiñ yafültukuafiel. Bernabe reke, ¿eluwkülepeaiñ may taiñ adkünuaetew Jewba taiñ yafültukucheal? (1 Tes. 5:14).\n9. Jewba ñi kellufiel ta Vasily, ¿chem kimeltukeeiñmu?\n9 Famülke mu Jewba kellufi kiñe peñi Vasily pingelu, ñi küme longkolerpual trawünche mu. Kidu nielu 26 tripantu longkolerpuy, welu pepilnoalu ñi kelluafiel pu peñi ka pu lamngen trokiwkefuy, doyelchi may pu weda rupamekelu. Welu rume kellueyew kakelu longkolelu doy tripantu yenielu, kafey amuy ti Chillkatuwe ñi Pepikangeam pu Longkolelu ka Konakechi Kellukelu. Taiñ peñi yafüluwi ñi doy küme adümuwal. Wirintukufi kiñeke dungu ñi küpa femürpun, wechurpulu wüla doy pepikawkülelu trokiwkülerpuy. Kidu feypi: “Tañi llükalkakefetew kuyfi, rume ayüwülkeenew fewla. Jewba kellukeenew ñi peal kümeke texto ñi yafültukuafiel pu peñi ka pu lamngen. Rume ayüwülmapiwkekeenew tüfa”. Ka femngechi eymün pu peñi, eluwkülelmün tamün adnieaetew Jewba, kidu kelluaeymünmew tamün femürpual falinke küdaw trawünche mu.\nJEWBA, ¿CHEM KELLUFI ÑI FEMÜRPUAL KIÑEKE DOMO?\n10. 1) Ti rupaelchi dungu, ¿chem chumi Abigaíl? 2) ¿Chem kimeltukeeiñmu Abigaíl ñi femün?\n10 Inaduamaiñ kiñe dungu ñi rupan kuyfi. David ka tañi pu kellukeetew lefmawi wellin mapu mu, petu inantukuyawüleyew Saul ñi langümaetew. Feychi mu David kellukoni ñi kamañyefiel Nabal ñi ufisa, Nabal ülmen wentru ngefuy, Israel tuwün-ngelu. Fey rupalu chi antü David ka tañi pu kellukeetew duamniefuy ñi kellungeal engün, feymu feypimefingün ta Nabal ñi eluaetew pichin iyael. Welu Nabal rükü piwkengefuy, chem no rume elulafi engün. Feymu David rume illkuy ka feypi ñi langümafiel ta Nabal ka kom tañi pu rukañmanieelchi wentru (1 Sam. 25:3-13, 22). Nabal niekefuy kiñe küme adngechi domo Abigaíl pingelu. Tüfachi domo rume küme rakiduam niekefuy. Fey newen piwkekünuwi ñi trafmeafiel ta David. Fey lukutunagi David mew ka feypifi ñi langümnoafiel ta Nabal ka pu wentru. Ka yamkechi ngülamtufi ñi maneluwal Jewba mu ñi norümtual ti dungu. Abigaíl tañi feypin ka tañi küme femün puwi David tañi piwke mu. Femngechi David kimtukuy Jewba ñi werküfiel ta Abigaíl (1 Sam. 25:23-28, 32-34). Abigaíl ñom chengefuy, newen piwkengefuy ka kim rakiduamkefuy, feymu Jewba adnieeyew. Ka femngechi famülke mu, Jewba adniekefi pu lamngen yamkechi ngülamtuchekelu ka küme rakiduam nielu, fey ñi yafültukuafiel tañi pu che ka tati trawünche (Prov. 24:3; Tito 2:3-5).\n11. 1) ¿Chem chumingün Salum ñi pu ñawe? 2) Famülke mu, ¿iney engün inayentukefi tañi femün Salum ñi pu ñawe?\n11 Fentren tripantu rupalu, mülerkefuy kiñe wentru Salum pingelu, kidu nieyekefuy ta ñawe. Jewba adniefi Salum tañi pu ñawe ñi kelluntukual, fey ñi küme elkünungetual ti kura malal Jerusalen mew mülelu (Neh. 2:20; 3:12). Salum ülmen wentru ngekefuy, welu tañi pu ñawe ka eluwingün ñi kellukonal tüfachi fütra küdaw kuñiwün-ngelu rume (Neh. 4:15-18). Inayentulafingün pu ülmenke wentru Tekoa mapu tuwlu, kidu engün yamfalngenochi küdaw trokifingün ñi küme elkünungetual ti kura malal, feymu pilayngün ñi küdawmeal (Neh. 3:5). Rupalu 52 antü müten dewmangerpuy ti küdaw, rume ayüwmapelay Salum ñi pu ñawe tañi pefiel (Neh. 6:15). Famülke mu, fentren lamngen inayentukefi tañi femün Salum ñi pu ñawe. Kidu engün küdawkey ñi dewmayal ka ñi tutelkanieafiel fillke ruka elkünungelu ñi poyengeal ta Jewba. Rume ayüwülkeeyew tañi femngechi küdawelkefiel ta Jewba. Tüfachi pu lamngen adümuwün-ngey engün, nor piwkengey engün ka ayüwünkechi küdawkey engün, femngechi rume kelluntukukey engün ñi küme tripayal tati küdaw.\n12. Tabita reke, ¿chem nengümelafeiñmu Jewba taiñ femal?\n12 Inaduamaiñ ñi rupan ta Tabita. Jewba nengümelfi ñi piwke ta Tabita ñi femal kümeke dungu ka ñi kelluafiel tati pu duamtunielu, doyelchi may tati pu lantu domo (Hecho 9:36). Fente ñi fürenecheken ka poyecheken, fentren che ngümayeeyew ñi lan. Welu rume ayüwingün pefilu Pablo ñi wiñomongeltufiel ta Tabita (Hecho 9:39-41). ¿Chem kimeltukeeiñmu Tabita ñi femün? Wechekeche, füchakeche, wentru ka domo ngepe rume, kom iñchiñ femafuiñ fillke dungu taiñ kelluafiel taiñ pu peñi ka pu lamngen chumngechi ñi femün ta Tabita (Eb. 13:16).\n13. 1) Jewba, ¿chem kellufi ñi femal taiñ lamngen Ruth pingelu? 2) ¿Chem feypi taiñ lamngen fanten mu?\n13 Famülke mu, kiñe lamngen Ruth pingelu, yewenchengefuy. Welu ayüniefuy ñi werküngeal kamapu ñi amuldungumeal. Pichi domo ngelu, rume ayüniefuy ñi elmeal pichike papel, feymu matu trekakefuy fill ruka püle. Kidu feypi: “Rume ayükefun feychi küdaw”. Welu taiñ lamngen rume küdawtukefuy ñi dunguafiel tati pu che Ngünechen tañi kümeke dungu. Müna yewenchengelu rume, wünelerpuy amuldungun mew 18 tripantu nielu. Fey 1946 tripantu mu, mangelngey ñi konal Galaad pingechi Chillkatuwe mu. Jewba kellufi taiñ lamngen ñi amuldungulelafiel fentren che Hawái ka Japón mapu mew. Taiñ lamngen yenielu epe 80 tripantu ñi amuldunguken, feypi: “Jewba newentukukeenew. Kellukeenew ñi yewenchengenoal. Iñche rüf kimnien Jewba adkünuafuy chem che rume maneluwlu kidu mew”.\nELUWAIÑ TAIÑ ADNIEAETEW JEWBA\n14. Kolosense 1:29 ñi feypilen, ¿chumaiñ taiñ adkünuaetew Jewba?\n14 Kuyfi ta fantepu mu, Jewba adkünukefi tañi pu che ñi femürpual chem dungu rume. Ka femngechi iñchiñ ayüliyiñ taiñ adkünuaetew Jewba, müley taiñ küdawal kom taiñ yafüluwün mew (papeltunge Kolosense 1:29). Eluwküleliyiñ taiñ küdawelafiel ta Jewba, kidu kelluafeiñmu taiñ ayüwünkechi amuldungual, küme kimeltuchefengeal, yafültukucheal, kümeke küdawfe ngeal, kümeke weni ngeal ka femal chem dungu rume ñi duamfalngeel ñi küme tripayal Jewba tañi ayükeel.\nJEWBA ELUAEIÑMU ‘TAIÑ KÜPA FEMAL KIDU ÑI AYÜKEEL KA ELUAEIÑMU NEWEN TAIÑ FEMÜRPUAFIEL’ (FILIPENSE 2:13, TNM)\nEluwküleliyiñ taiñ küdawelafiel ta Jewba, kidu kelluafeiñmu taiñ ayüwünkechi amuldungual, küme kimeltuchefengeal, yafültukucheal, kümeke küdawfe ngeal, kümeke weni ngeal ka femal chem dungu rume ñi duamfalngeel ñi küme tripayal Jewba tañi ayükeel. (Inaduamnge parrafo 14-16).\n15. Ñi feypilen 1 Timotew 4:12, 15, ¿chem müley ñi ngillatuafiel ta Jewba pu wechekeche?\n15 Eymi weche, ¿epe puwküleymi tami fütra wentrungeal? Duamfali fentren külfünke wentru ñi kelluntukual ti trawünche mu, fey ñi konakechi kellual. Rakintukungey tunten longkolelu müley ka tunten konakechi kellukelu müley, fey fentren trawünche mu doy müley longkolelu. Eymi kay, ¿eluwpeafuymi may tami doy küdawal trawünche mu? Kiñeke peñi feypikeyngün: “Iñche ayünielan doy küdaw trawünche mu, femngechi kümelkalen müten”. Rakiduamkülelmi femngechi dungu, ngillatuafimi ta Jewba tami doy küpa küdawal ti trawünche mu, fey tami konakechi kellukelu ngerpual. Ka ngillatuafimi tami newentukuaetew, fey tami küdawelafiel tunte tami pepi femün (Ecl. 12:1). Jewba tañi trokiñche duamniey eymi tami kelluntukual (papeltunge 1 Timotew 4:12, 15).\n16. ¿Chem ngillatuafiyiñ ta Jewba? ¿Chumngelu?\n16 Jewba kelluafeiñmu taiñ femal chem dungu rume ñi duamfalngeel ñi küme tripayal kidu tañi ayükeel. Feymu ngillatuafiyiñ ta Jewba taiñ eluaetew doy küpa küdawelafiel ka ngillatuafiyiñ newen taiñ femürpuafiel. Tunten tripantu nieliyiñ rume, wülaiñ taiñ tiempo, taiñ newen, taiñ adümuwün ka taiñ nieelchi chemkün taiñ püramyeafiel ta Jewba famülke mu (Ecl. 9:10). Elungeliyiñ taiñ doy küdawelafiel ta Jewba, pepilnoafilu trokiwafuiñ, welu eluwaiñ llemay taiñ llowafiel feychi sakin küdaw. Taiñ poyen Chaw Jewba feley tañi püramyengeal, feymu müna kümey taiñ küdawelafiel tuntengeafuy rume, femngechi tañi püramyengeal.\n¿Chumngechi pepikakeeiñmu Jewba taiñ küdawelafiel?\nKom feychi che taiñ ngüneduampeel, ¿iney doy ayüfimi? ¿Chumngelu?\n¿Chem eluway tañi femal pu wechekeche?\n127 ÜLKANTUN ¿Chem chengeafun?\n^ parr. 5 ¿Ayükepefuymi may tami doy küdawelafiel ta Jewba? ¿Rakiduamkepeymi may tami müte küdawelnofiel ta Jewba? ¿Rakiduamkepeymi may ñi duamfalngenon tami doy küdawelafiel ta Jewba? Tüfachi chillkatun mu, ngüneduamaiñ chumngechi eluafeiñmu Jewba taiñ küpa femal ñi ayükeel ka chumngechi newentukuafeiñmu taiñ femürpual chem dungu rume ñi duamfalngeel.\n^ parr. 3 Pablo wirintukulelfi tüfachi carta tati pu cristiano wünen siglo mu, welu tañi feypin ka kellukeeiñmu iñchiñ famülke mu.


Ngünechen ñi Küme Dungu Marku 8\nJesus elufi iyael ta meli warangka wentru\n1 Kiñe antü ta wiñome trawüluwlu ta rume fentren pu che, fey tüfachi pu che nierkelay engün chem rume tañi iyael. Feymew Jesus mütrümfi tañi pu disipulu, fey feypifi:\n2 —Kutranduamyeniefiñ ta tüfachi pu che. Küla antü dewma ñi mülepan engün tüfa mew, fey chem rume nielay tañi iyael engün. 3 Fey ñi inon werküfili engün ñi amutuael tañi ruka mew, rume ngañwadafuy engün ta rüpü mew, kiñekentu ta fütra kamapu küpalu engün am.\n4 Kisu tañi pu disipulu ta llowdungueyew:\n—¿Chumngechi am elungeafuy iyael engün kiñe famngechi lelfün mew, chew ñi ngenomum kiñe ruka che no rume?\n5 Fey Jesus ta ramtufi ñi pu disipulu:\n—¿Mufü kofke am nieymün?\n—Regle kofke nieiñ ―pi engün.\n6 Feymew Jesus werküy ñi anükünuwael tati pu che pülli mew. Nüfi ñi kuwü mew tati regle kofke. Fey rupan mañumtufilu ta Ngünechen, wükayefi ka eluyefi tañi pu disipulu, fey kisu engün wüdamkalelfi tati pu che. 7 Ka femngechi nierkey engün kiñe mufü pichike challwa, fey Jesus mañumtufi ta Ngünechen tati pichike challwa mew, ka femngechi werküy tañi wüdamkalelngeael tati pu che. 8 Kom iyey ka weday engün, fey ka apoyetuy regle kanasta tati sofrayechi kofke ka challwa mew. 9 Tati iyelu epe meli warangka wentru ürke.\nFeymew ka müten Jesus chalitufi ti pu che, 10 fey konpuy kiñe farku mew tañi disipulu engün, fey amuy Dalmanuta trokiñ mapu mew.\nTati pu farisew ayüy ñi pengelelngeael afmanngechi dungu\n11 Akuyey tati pu farisew, fey eluwi tañi notukadunguafiel engün ta Jesus, femngechi tañi kintukaduamafiel engün tañi welulkawael ñi dungun mew. Fey feypifi engün tañi pengelael kiñe afmatufal dungu femngechi tañi küme kimael engün kisu ñi werküpeetew may ta Ngünechen. 12 Jesus ta afküduami, fey feypieyew:\n—¿Chem mew anta pengelelngeaiñ kiñe afmanngechi ngünel dungu pipey ta tüfachi pu che? Rüf dungu feypiwayiñ, pengelelngewelayay ta tüfa engün kiñe afmanngechi dungu no rume.\n13 Feymew Jesus elkünutueyew engün, fey ka wiñome püratuy ta farku mew, fey amutuy ta nometu ti pichi lafken.\nTati pu farisew tañi wesa ngünen dungu\n14 Fey ti pu disipulu ngüyürkey engün tañi yeael alün kofke, fey kiñe kofke müten ta nierkey engün ta farku mew. 15 Feymew Jesus ta küme feypikünueyew engün:\n—Ngüneduamfimün. Kuñiwtuwmün tati pu farisew ñi lefawra mew ka Erode ñi lefawra mew.\n16 Tati pu disipulu welukonkechi nütramkawi engün: “femngechi feypi ta Jesus taiñ nienon mew alün kofke” pi engün.\n17 Jesus ta ngüneduameyew ñi femngechi rakiduamkülen engün, fey feypieyew:\n—¿Chem mew anta ‘nielaiñ alün kofke’ pipeymün? ¿Petu longkontukulaymün ka ngüneduamlaymün iñche tañi femelchi dungu? ¿Rüf dungu mew anta petu longkontukulaymün? 18 ¿Nieymün nge, welu pelolaymün, ka nieymün allküam, welu allkülaymün? ¿Fey tukulpalaymün am? 19 Feychi wüdamkafilu iñche tati kechu kofke tati kechu warangka pu che mew, ¿tunten kanasta am apolyetuymün ti sofrachi kofke ka challwa mew?\nFey kisu engün ta llowdunguy:\n—Mari epu kanasta.\n20 —Ka feychi wüdamkalu iñche tati regle kofke meli warangka pu che mew, ¿tunten kanasta apoltuymün ti sofrachi kofke ka challwa mew?\n21 Feymew feypingey engün:\n—¿Petu anta ngüneduamlaymün?\nJesus tremolfi ta kiñe trawma Betsayda waria mew\n22 Feymew ka puwi engün ta Betsayda waria mew, fey puwülelngey ta kiñe trawma ta Jesus mew, fey llellipungey tañi tremolafiel. 23 Jesus küñatuentufi ti trawma wekuntu waria. Fey ilpuyüñmafi ñi nge kowün mew, fey fampuwülelfi tañi kuwü ñi nge mew, fey ramtufi tañi aymüñ pichi pelotun.\n24 Tati trawma allwe pichi pelotulu, fey feypi:\n—Pefiñ tati pu che. Trekayawchi anümka reke trokiniefiñ.\n25 Jesus ka fampuwülelfi tañi kuwü ñi nge mew, fey ti wentru küme adkintuy, fey tremolewetuy. Fey kom chemkün fente küme penietuy. 26 Feymew Jesus werküfi ñi amutuael tañi ruka mew, fey ka feypifi:\n—Wiñokontukilnge waria mew ka feypilayafimi iney no rume mülelu ti pichike trokiñ ruka che mew.* Kiñeke wirin mew ngelay: “ka feypilayafimi iney no rume mülelu ti pichike trokiñ rukache mew”.\nPedro fente küme nentudunguy Jesus tañi rüf Cristongen\n(Matew 16.13-20; Luka 9.18-21)\n27 Dew rupalu kom tüfachi dungu, Jesus ka tañi pu disipulu amuy engün tati lof ruka che mew müleyelu Sesarea Filipo trokiñ mapu mew. Fey amulelu rüpü mew, Jesus ramtufi tañi pu disipulu:\n—¿Iney pikeenew am iñche tati pu che?\n28 Fey kisu engün llowdungueyew:\n—Kiñekentu ta feypikey ‘Juan ti Fawtisachefe tati’ pikeeymew, ka kiñekentu ‘Elias’ pikeeymew, fey kakelu feypikey ‘kiñe tati pu pelon wentru’ pikeeymew.\n29 —Fey eymün kay, ¿iney pimuken? ―ramtungeyngün.\nFey Pedro llowdungueyew:\n—Eymi lle tati Cristo pikeel.† tati Cristo pikeel: Cristo kam tati Mesia, tati pu judiu ñi üngümnieelchi Montulchefe, Ngünechen ñi tukulpakünuel.\n30 Welu Jesus ta feypikünufi ñi pu disipulu tañi feypinoafiel engün chem che rume kisu tañi Cristongen.\nJesus kimeli tañi langümngeael\n(Matew 16.21-28; Luka 9.22-27)\n31 Jesus eluwi ñi kimeltuafiel tañi pu disipulu ñi rume kutrankawael ta Ngünechen ñi Fotüm, ka tañi illamtukayaetew tati pu putrem fütakeche,‡ putrem fütakeche: ti pu judiu ñi longko, rume yamfalkülelu. tati longkolelu pu saserdote mew ka ti pu kimeltukelu Moyse ñi ley dungu. Feypifi tañi langümngeael, welu ñi wiñomongetuael küla antüalu mew. 32 Fey tüfachi dungu ta wünelu mew fente küme feypifi. Feymew Pedro wichunentueyew, fey eluwi tañi katrütudunguaetew. 33 Welu Jesus wiñokintuy, fey leliwülfi tati pu disipulu, feymew katrütudungufi ta Pedro, feypilen mew:\n—¡Kiñe püle tripange ta iñche mew, weküfü! Eymi ta ngüneduamkelafimi tati dungu chumngechi ngüneduamniey ta Ngünechen, welu may chumngechi peniey re che müten.\n34 Feymew müten ta Jesus mütrümfi tañi pu disipulu ka tati pu che, fey feypifi:\n—Iney rume ta ayülele iñche ñi disipulungeael, kisutu ngüyünentuwpe, ka eluwkülepe ñi kutrankawael iñche reke,§ eluwkülepe ñi kutrankawael iñche reke: meñkuñpürampe tañi kürus pin ürke. fey inaechimew. 35 Tati ayülu ñi montulael tañi mongen, montul-layafi, welu tati ütrüflu tañi mongen iñche ñi duam ka tati montuluwün dungu tañi duam, fey ta montulay ñi mongen. 36 ¿Chem entuafuy anta che ngenngele kom mapu mew mülechi chemkün, fey penole ta rumel mongen? 37 Fey ka femngechi, ¿tunten chey kulliafuy ta che kisu tañi mongen mew? 38 Iney rume ta yewentukuelimew ta iñche ka tañi werken dungu yewentukuñmaelimew tüfachi nor dungungenochi yafkafe pu che ñi adkiñ mew, ka femngechi tati Wentrukünuwpalu yewentukuaeyew küpale tañi Chaw ñi fütra küme pepiluwün mew ka ti pu werken püllü mew ―pi.\n*8:26 Kiñeke wirin mew ngelay: “ka feypilayafimi iney no rume mülelu ti pichike trokiñ rukache mew”.\n†8:29 tati Cristo pikeel: Cristo kam tati Mesia, tati pu judiu ñi üngümnieelchi Montulchefe, Ngünechen ñi tukulpakünuel.\n‡8:31 putrem fütakeche: ti pu judiu ñi longko, rume yamfalkülelu.\n§8:34 eluwkülepe ñi kutrankawael iñche reke: meñkuñpürampe tañi kürus pin ürke.


Juan 17 ARNNT - Fey dew feypilu tüfachi dungu, Jesus - Bible Search\nJesus ngillatuñmafi kisu ñi pu disipulu\n1Fey dew feypilu tüfachi dungu, Jesus lelipüray ta wenu mapu, fey feypi:\n“Chaw, dew puwi tati medin antü. Püramyefinge eymi tami Fotüm, femngechi ta kisu ñi püramyeaetew ta eymi. 2Fey elufilu am tami Fotüm kom pepiluwün femngechi ñi longkoleael itrokom che mew, ka femngechi tañi eluafiel ta rumel mongen kom tami elufiel. 3Fey tüfa lle tati rumel mongen: tami kimngeael eymi, tami kiñen rüfngechi Ngünechenngen ka Jesucristo, eymi tami werküelchi Fotüm.\n4“Iñche püramyekeeyu tüfachi mapu mew, fey iñche am kom dewmafilu tami werküfielchi dungu. 5Fewla may, Chaw püramyeen eymi tami ayfiñ mew chumngechi tayu niekefelchi fütra püramyen kuyfi petu ñi mülenon rume ta mapu.\n6“Fey ti pu che tami dulliel rangi ti kakelu pu che ta mapu mew tami eluafiel, dew kimelfiñ tami kimaetew ñi ineyngen ta eymi. Eymi ngenngeymi, fey iñche ta eluen, fey müngeltufi engün tami dungu. 7Fewla kimi engün kom tami elufielchi dungu ñi küpan ta eymi mew. 8Fey iñche elufiñ tami werküelchi küme dungu, fey kisu engün ta dew llowfi, ka dew ngüneduamingün ñi feyngen tañi küpan ta iñche eymi mew, ka dew feyentuy engün eymi tami werküfiel.\n9“Iñche llellipuaeyu ta kisu engün mew. Llellipulayan tati feyentunochi pu che mew, welu may tüfey engün mew tami elufiel, fey eymi ngenngelu am kisu engün mew. 10Kom ñi nieel ta iñche, fey ta eymingey. Ka kom tati eymingelu, iñchengey tati. Fey iñche ñi fütra küme pepiluwün pewfaluwi ta kisu engün mew.\n11“Iñche rumel mülelayan ta mapu mew, welu kisu engün feyngey tañi pichiñma ñi müleweael ta mapu mew, fey iñche ta amutuan tañi müleputuael eymi iñchiw. Feymew Trürümfalnochi Chaw, ingkaniefinge ti fütra pepiluwün tami elufiel mew, femngechi tañi küme kiñewküleael ta kisu engün, eymi iñchiw reke. 12Iñche petu mülelu ta kisu engün iñchiñ tüfachi mapu mew, ingkaniekefuiñ ka montulniekefuiñ tami elufielchi pepiluwün mew. Fey kisu engün kiñe no rume ta ñamlay, welu may tati dew felelu ñi ñamküleael müten, femngechi tañi mupiael eymi chumngechi ñi feypiel tati Wirin Chillka.\n13“Welu fewla amutuan eymi mew, feymew feypipen tüfachi dungu petu ñi mülen ta mapu mew, femngechi tati feyentulu ñi nieael iñche tañi nieelchi küme ayüwün. 14Fey iñche ta kimelelfiñ tami dungu, welu ti feyentulenochi pu che üdekeeyew engün, fey kisu engün am koneltulenolu tüfachi mapu mew, chumngechi iñche mapu tuwünngelan. 15Llellipulayaeyu tami püntünentutuafiel tati wesake che mew, welu may tami montulnieafiel tati wesake dungu mew. 16Chumngechi ta iñche koneltulelan tati wesake che mew, kisu engün ka femngechi koneltulelay tati wesake che mew. 17Feymew liftuñmafinge engün ñi mongen eymi tami rüfngechi dungu mew. Eymi tami dungun ta feyngechi dungu. 18Eymi am werküfiel iñche ñi mülepayael rangi ti wesake che mew, fey iñche werküafiñ ta kisu engün ñi müleael rangi ti wesake che mew. 19Kisu engün ñi duam iñche wichulechi lif mongen nieken ka femngechi kisu engün feley ñi nieael wichulechi lif mongen ti rüfngechi dungu mew.\n20“Tüfa engün mew müten llellipupelaeyu, welu may ka femngechi llellipuaeyu tati feyentualu iñche mew, allküle engün ti we kimelün dungu tati dew feyentulu ñi wewpiael mew. 21Chaw, llellipuaeyu itrokom ta kisu engün mew ñi fente küme kiñewküleael ta kisu engün, chumngechi ta eymi müleymi iñche mew, fey iñche ka mülen eymi mew. Fente küme kiñewkülepe engün, femngechi tati mapu mew mülechi pu che ñi feyentuael engün eymi tami werküfiel. 22Ka femngechi elufiñ tüfeychi fütra pepiluwün eymi tami elufiel, femngechi tañi kiñewküleael engün chumngechi kiñewküleyu iñchiw. 23Iñche mülean kisu engün mew, fey eymi iñche mew, femngechi ta kisu engün fente küme kiñewküleael, fey tüfa famngechi tati mapu mew mülechi pu che ngüneduamay eymi tami werküfiel, ka tami piwkeyefiel engün chumngechi piwkeyeen ta iñche.\n24“Chaw, tüfeychi pu che tami elufiel ayülen kisu engün ñi müleputuael chew ñi müleael ta iñche, femngechi tañi peael engün tami elufielchi fütra pepiluwün, fey eymi am kuyfi mew piwkeyefiel petu ñi dewmangenon rume ta mapu.\n25“Nor mongen Chaw, tati mapu mew mülechi wesake che kimlaeymew, welu iñche kimnieeyu, fey tati feyentulechi pu che kimingün kafey eymi tami werküfiel. 26Fey ta famngechi kimingün iñche am kimeltufilu ñi ineyngen ta eymi, fey ka femngechi kimeltuniefiñ femngechi tati piwkeyen tami nielfiel müleay kisu engün mew ka femngechi iñche ñi müleael ta kisu engün mew” pi.


Fey ti chi zoy wünel kuyfike Mapunche anülzugun fey ta konümgepayafuy:\nPu Inka günel mapu ñi amultuwün akufel Mawle lewfü mew, fey ti Inka Yupanki piel, fey pu Mapunche ñi famentuetew egün.\nCristóbal Colon ñi akun nopa lafken mew.\nDiego de Almagro akuy Chiji Mapu mew.\nPedro de Valdivia fey fewlagey ñi weychan pu Mapunche egün, fey wewgey Külükura mapu Majokete Toki mew.\nTukapel weychan: Lefxaru ñi wewün fey ti Pedro de Valdivia wünekon günenielu ñi lagümgen.\nLefxaru ñi lagümgen Francisco de Villagra ñi femetew.\nLagunillas weychan: Alfarinu egu Ligkoyam ta wünekonküleygu Mendoza alkaw wenxu mew.\nKajfülikan toki nentugey fey yey 12.000 mapunche Mijarüpüwe weychan mew fey tüfa mew ta wewgey ta pu Mapunche, lagümgey ta Alfarinu.\nKañete kaxütun weychan, Kajfülikan fey lagümgey.\nEpu az wüxampüramgen ta weychan Pelanxaru ñi wünelen mew.\nKüjem Koyaqtun: España fey feyelfi chi Wajmapu güneluwün.\nXapiwe Koyaqtun: Raqko xokiñ mapu ñi azüwün (Fiw Fiw lewfü egu Xolxen lewfü ñi puwün)\nMalokontugepan pu Mapunche ka lofchelgen ta mapu.\nPu Chile weyche fey günepafiel ta Wajmapu.\nWüzamkagen ta Títulos de Merced\nPu Kigken che ñi wewün fey ta montulgeal ta Peweñ.\nAz mapu piel chi zugu egu fey lofche xawüluwün ñi wepümgen.\nFeyelgen chi 169 kiñewün zugu fij kake waj mapu che ñi wepümel (zewma epe mari xipantuley)\nEl ser Humano Mapuche\nMapunzugun mew, rulpagey wigka kewüh mew fey ta “gente” pigey mapu kay fey “tierra” pigey. Fey mew fey, pu Mapunche fey anülelu ta mapu mew chi che. Welu che Mapun kimün mew mufü ekun zugu ta niey, azkonküley ta mufü zugu, chumyawal ta che pu che mew, az mapu mew ka feyti chi püjü zugu mew. Mapu kay fey ta re mülepenoyümgey, kom fij müleyewmelu, mogewe pipem, lawen, ko, wajpan xipantu antü, puh, antü, az mapu: wenu mapu, münche mapu küf, neyen, ko, antü, waglen, kom fey ta wüxintunieal. Kiñekentu mapun ekun zugu.\nGenogünefal: Rumel ta pu Mapunche ayükey ta ñi kishu günewal, fey mew tunten mew ta kaxütuyefi ta kontupafetew, pu weychafe wigka, pa patiru küf fij günenkan rakizuam, femechi ta petu wenuntuniey ta ñi mapun mogen ta fantepu, pu wekeche ka petu wüxampüramtuy ñi elelürputuafiel küpalechi pu wekeche. Pu Mapunche kuyfigen mew ñi kuñiwtuken ka zapiken ta ñi mapu chew ta ñi mülemum. Fey ta chi weychan zugu mew ta afkentu kontegepafuy fey ti zoy füxa weychagepan ta pu Inka gefuygün fey tüfa egünta akufuy ta Mawle lewfü püle, fey ta ñi afkentu weychan ta pu Mapunche egünfey wiñopaygün. Fey, 1550 gechi xipantu mew, wefi chi pu Españoles wüxampan ta kontumapupan, fey ta weychapaygün Fiw Fiw bewfü püle, fenxenchi weychan jemay, kom tüfa ta, “Raqko weychan” pigetuy ta fantepu mew (1550-1656), femechi España fey elmapuygu 1641 xipantu mew, kishu ñi az mapu zugu mew ta müley. Inagechi fey tüfachi Chile pigechi Estado ñi zugu fey malokontu muntupay ta mapu 1883 xipantu mew, “Pacificación de la Araucanía” pipaygün, rumel ta rumekapafigün ta Mapunche, muntual ta mapu welual ta ñi rakizuam. Zoy fantepu inagechi mew ta mületuy ta wepümtulumekekalu ta mapun mogen zugu, newenyetulu ñi mapun mojfüñ. Fantepu kimentugeay ta petu igkañpelu ta ñi mapu ta che, apümkamapupalu, argkümpalu ta ko, wejinpalu ta mapu, welu petu müley ta kaxütulu ta tüfachi zugu, fey ti pu Kigken che Logkümay mapu ta müleyelu, noytulu ta zugu ta ñi apümgenual ta peweñ, zoy küla mari xipantugetun mew, fey ta kom ta petu kaxügefulu ka mapu ta ñi yegeam.\nKiñewün zugu egu ta wajkintulengen: Pu Mapunche rumel ayipelu ñi jowael ta che ñi kimael ta che, fey mew petu ta müley ta xafkintun, rukan, Palin, ülkantun, Gijatun kay fey chi Kejuwün, müleken kom nüwkülen kake pu che kake mapu mew. Pu Mapuche ayükey ñi kimüñmageal ta ñi zugu, ñi mogen, yamüwün pin mew che xokiwün kimün mew fey ñi kimael kakerume mogen. Fey tüfa “Kiñew Mapunche Wüxangeleam” fey rumel ayüniey ñi jowael ta fij wüxan ayilu ñi kimael ka ñi küme rupapayael tüfa chi mapu mew ka mapun mogen mew. Faw ta ügümüwküleayiñ.\nWegeltungen: Fey tüfa mew ta wentufaliy ta Lefxaru, feyti wünen konagelu ta pu Mapunche mew, fey lefyefel ta pu wigka mew nentuñmafi ñi günen pu weychafe kona, ka ta günen mogen, femechi yefi tüfachi günen kishu ta pu che mew, fey ta pu Español ta wüxamelputufi. Fawgey ñi nüñmafiel ta kawej ta pu wigka fey ñi ñomümfiel. Fantepu pu Mapunche petu ta inaniey Lefxaru ñi inael chi günen, chijkatulen ta Universidad mew, kakerume pañil günel ta ñi inaniefiel, fey ti wajontu kakemapugen küzawyemogewe zugu. Feygekan ta pu zomo ñi wenuntunien ta tüfa chi mogewe kimün zugu rukache mew. Kuyfi mew pu zomo ta kimelpelu fij mapun mogen zugu pu püchike che mew, fey tüfa chi zugu ta kiñewüngepelu ta rukache mew. Fachi antü amuley ta tüfa chi zugu, mufü zugu ta newen xekalgey, xürümpufilu ta pu wenxu kiñeke mew ta rumerpulu, ka fey ñi wefün ta kümefelen zugu ta pu zomo ñi küzaw, fey tac hi wüxangen zugu mügel mew. Kom tüfa chi wenul xakal zugu ta fantepulniegen mew ta kuyfi mapun mogen zugu fey kümefelen kimün ta ñi yeniegepuam kiñen antü.\nMapunche ñi mapuwüngen\nMapunche kimentufi ñi aznorüwkülen ta mapu ñi newen, fey ta müleyelu fijem chemkün mew wej püjü kimün mew. Femechi ta mapuche re zapipenolu ta ixo fij mogen zugu, ekukey ñi mülen püjü (gen), aznielu ta fija az mapu, kom ta yampeel. Tüfa chi zugu mew, rakizuam mew ta wichuly ta kake kimün, kake mogen mew ta pu Mapunche, kake mapu mew ta che ta elgey ñi aznieal ta mapu, mapunche mew felelay tüfa chi zugu, tüfa mew che ta nüwküley ta mapu mew, fij mogen mew ta müley ta mapu mew. Femechi ta mapun rakizuam mew kom fij mogen ta kiñewküley.\nFapüle piwayiñ ta mün konpayael Waj mapu mew, afmatufal mapu, mi peal püjeketu mew, wigkul, mawizantu, lewfü, lafken, zeqüñ rumel ta mogelelu, kiñeke ta umawkülelu, kuju mapu, xayenko, menoko, wüfko, püxantu, jiwiñ. Fapüle pin küme antü, yochi küme jakon antü, fey ta ñi küme jizmewpayael ta wüxan fij xekan xipantu mew. Pirentu mapu peafuyiñ ta mawizantu, pire/ñapüz pukemgen mew, güneykantuam ta tüfey kam xekaxekatugeal ta Mawju, wej lafken mapu mew kimentugeal fey chi mogen. Welu müley ekunkechi kontugeal jemay inchiñ am ta kiñewkülelu ta mapu mew.\nPüjü zugu Mapunche mew\nPu kuyfike mapunche fij puliwen ta gejipukey, kom ta zuguñpewkey ta mapu mew wenu mapu mew ta ñi eluniegen ta mogen. Ka femechi müley mufüche xawün, gijatun piel jemay chew ta mañumtuken ta che kom fij mogen mew, kom chum felen ta mogen, mapu, kujiñ kom fey. Mapun kimün kom fij chemkün ta nüwküley ta fij wenu mapu günewün mew. Femechi mapun rakizuam pewma mew ta akuykey ta kimün, kimuwkey ta che, femechi aznierpukey ñi mogen ta che. Mapun kimün mew ta puliwen nntugekey ta pewma, fantepu petu feley tüfa chi zugu.\nMüley kiñe che chew ñi nüwkülen püjü zugu Machi pigey, fey tüfa ta nüwküley fij newen mew ka wepümtuniey mapun lawentuwün zugu. Machi ta ka konkey ta gijatun zugu mew, ka femechi xemolpelu ta kuxan, fij lawen kimün mew. Fantepu mew fij mapu Wajmapu püle petu ta anümyegetuy-tukukakegetuy ta fij lawen, kuyfikecheyem ta ñi tukupeel fijem mew.\nMapun kimün mew kom fijem niey ta newen gengelelu, femechi pekan faman pilayafuy ta che chem küzaw rume ta nentuale. Re kontugekelay ta mapu müley ñi zuguñpewal ta che mülechi gen mew.


Luka 10 ARNNT - Fey dew rupalu tüfachi dungu, Ñidol ta - Bible Search\nJesus werküfi tati regle mari epu wentru\n1Fey dew rupalu tüfachi dungu, Ñidol ta dullirkey ti kakelu regle mari epu+ disipulu, fey werküfi re epuke wünelealu ta kisu mew, kom waria püle ka ti lelfün püle chew ñi rumerpuael ta Jesus. 2Feymew feypifi kom ti pu disipulu: “Rüf feyngey tañi rume fentrelen ta che ñi kimeltungeael ti werken dungu, welu ti küdawkelu rume pichiley. Feymew eymün müley tamün ngillatuafiel tati ngenngelu ti küdaw mew, fey femngechi werküay doy fentren küdawfe tañi kimeltuafiel ti pu che ti werken dungu. 3Eymün ta amuaymün, welu ngüneduamaymün tüfa. Iñche ta werküwayiñ kiñe pichi ufisa reke rangi ti pu trapial mew. 4Yekilmün ta folson, pülata no rume ka epu mudaw okota no rume ka witrakünuwlayaymün ta rüpü mew tamün nütramkayafiel ta iney no rume.\n5“Fey konpulmün kiñe ruka che mew, wüne chalipuaymün, feypilen mew: ‘Kümelkalen mülepe tüfachi ruka mew.’ 6Fey tüye mew mülele kiñe che ayükelu ñi müleael küme tüngün, eymün tamün nieelchi küme tüngün llowayngün, welu felenole, puwlayay kisu engün mew ti küme tüngün. 7Fey mülewenagaymün feychi ruka mew müten. Iyaymün ka pütokoaymün kisu engün ñi nieel. Fey ti küdawkelu müley ñi elungeael ta kullitun. Welu rupakilmün kom ruka che mew.\n8“Fey puwülmün kiñe waria mew ka llowngelmün, iyaymün tamün elungeel. 9Ka mongelafimün tati pu kutran mülele tüye mew, ka feypiafimün: ‘Ngünechen ñi longko ülmenngen ka ñi küme dungu dew fülpay ta eymün mew.’ 10Welu puwülmün kiñe waria mew, fey llowngenolmün, tripatuaymün ti kalle mew ka feypiaymün: 11‘¡Tati trufür mülelu tüfachi waria mew, fey pünale taiñ namun mew, mütrowafiyiñ taiñ wesa duamün eymün mew! Welu kimaymün ta Ngünechen ñi longko ülmenngen ñi fülkülepan ta eymün mew.’\n12“Welu ka feypiwayiñ ti afaelchi antü mew, tüfachi waria che ta doyelchi kutrankangeay, fey ti pu che mew mülefulu ta Sodoma waria mew.\nTi müngeltukenochi waria che\n13“¡Awngeaymün eymün Korasin waria che! ¡Awngeaymün eymün Betsayda waria che! Tüfachi afmatufal dungu pengefule ta Tiro waria ka Sidon waria mew, kuyfitu dewma wiñorakiduamtuafuyngün ta Ngünechen mew. Anükünuwafuy wente trufken ka tukuafuy ti lingoychi wesa takuwün. 14Welu ti afaelchi antü mew eymün ta doy fütra kutrankangeaymün ta Tiro ka Sidon mülechi pu che mew. 15Eymün kay Kapernaum waria che. ¿Eymün anta feyentuleymün tamün puwael ta wenu mapu? ¡Doy fütra ponwitu lolo mew ta ütrüftukungeaymün!\n16“Tamün allkütuetew ta eymün, allkütukeenew ta iñche. Ka tüfey tamün illamtuetew, iñche ta illamtuenew. Ka tüfey tañi illamtuetew, fey ta illamtukefi tañi werküetew.”\nWiñomeyngün tati regle mari epu disipulu\n17Fey dew wewpimelu engün, tati regle mari epu disipulu rume ayüwkülen wiñomeyngün. Fey feypipatufi engün ta Jesus:\n—¡Ñidol, tati weküfü kütu müngeltueiñmew tami pepiluwün mew!\n18Feymew feypieyew Jesus:\n—Feley. Iñche pefiñ ta weküfü ñi ütrüfnagümuwün wenu mew llüfkeñ reke. 19Iñche eluwayiñ ta pepiluwün tamün trekayawael wente filu ka ti pu ilolafe mew, ka tamün wewafiel kom kayñe ñi newen, welu allfül-layaeymünmew rume. 20Welu ayüwkilmün tamün müngeltuetew ti pu weküfü, welu may ta ayüwaymün tüfachi dungu mew: ñi dew wirintukulen tamün üy ta wenu mapu mew.\nJesus rume ayüwi\n(Matew 11.25-27; 13.16-17)\n21Feychi lelen mew, Jesus rume ayüwüy ti Lif Küme Püllü mew, feymew feypi: “Iñche ta püramyeeyu, Chaw, Ñidolkülelu ta wenu mapu mew ka nag mapu mew. Eymi ta kimelelfimi tati pu ñom piwkengelu, welu elulafimi ñi kimael tüfachi dungu tati pu fütrake kim wentru. Feyngey tati, Chaw, femngechi am ayülu ta eymi.\n22“Iñche ñi Chaw ta chalintukulelenew kom dungu. Iney no rume ta kimlay ñi ineyngen ta Fotüm, welu Chaw müten küme kimnieeyew. Ka iney rume kimlay ñi ineyngen ta Chaw, tati Fotüm müten ka ti pu che ta Fotüm ñi küpa kimelelfiel. Feychi pu che kimfi ta Chaw.”\n23Fey wiñome leliwülfi ñi pu disipulu, fey wichu feypifi: “Sakinngeymün ta eymün tamün pefiel mew tüfachi dungu. 24Iñche ta feypiwayiñ rume fentren pelon wentru ka ti pu longko ülmen ayüfuyngün ñi peafiel tüfachi dungu eymün tamün peel, welu pelafi engün. Ka ayüfuy ñi allkütuafiel tüfachi dungu eymün tamün petu allkütuel, welu allkütulafi engün.”\nTi adkünu dungu tati küme piwke samariache mew\n25Kiñe wentru kimeltukelu Moyse ñi ley dungu amuy ñi dungumeafiel ta Jesus, ka tañi kintukaduamafiel, fey ramtufi:\n—Kimeltufe, ¿chumafun chey tañi nieael ta rumel mongen?\n26Fey llowdungueyew ta Jesus:\n—¿Chem dungu anta wirintukuley ti ley dungu mew? ¿Chem dungu anta chillkatukeymi?\n27Fey ti kimeltukelu Moyse ñi ley dungu llowdungufi ta Jesus:\n—‘Piwkeyenge tami Ñidol Ngünechen kom tami piwke mew, kom tami kuerpu mew, kom tami newen mew, ka kom tami rakiduam mew’,+ ka ‘piwkeyenge tami chafche chumngechi piwkeyeniewimi ta eymi.’+\n28Feymew Jesus feypieyew:\n—Rume küme llowdunguymi. Fey femngechi femülmi, nieaymi ta rumel mongen.\n29Welu ti kimeltukelu Moyse ñi ley dungu ayülafuy ñi kimeltulngeael ineyngen ñi chafche, feymew ramtufaluwi, fey feypifi ta Jesus:\n—¿Iney am tañi chafche?\n30Feymew Jesus llowdungueyew:\n—Kiñe wentru amuley Jerusalen ñi rüpü mew amualu ta Jeriko waria, fey kiñe mufü weñefe saltiaeyew ka müntuñmaeyew ñi takuwün. Wülelkangelu, fey epe langümkünungelu, elkünutueyew engün. 31Fey küparumey kiñe saserdote ti rüpü mew, welu pefilu ti allfükalechi wentru, kiñe püle rupay, fey amuy ñi rüpütulen. 32Feymew ka kiñe Levi ñi tuwünche+ fülpuy kisu mew, fey pefilu, ka kiñe püle rumey, fey amuy ñi rüpütulen. 33Welu kiñe illamfal wentru Samaria tuwlu ka femngechi amulerkey feytichi rüpü mew. Fey pefilu, rume kutranpiwkeyefi ti allfükalechi wentru, 34fey fülkonpuy kisu mew. Liftulelfi ñi allfen aseyte mew ka pulku mew,+ fey trariñmafi kiñe katrün pañu mew. Feymew ka püramfi kisu ñi furiku mew, ka yefi kiñe umañtuwe ruka mew ka dapipufi. 35Fey kangelu antü mew ti samariache nentuy epu moneda, fey elufi ti ngenngelu tati umañtuwe ruka mew ka feypifi: ‘Dapilelaen tüfachi wentru. Fey tami gastaelchi pülata, iñche wiñomeli, kullipatuaeyu.’ 36Fey tüfa mew, ¿chuchi am tüfachi küla wentru chafcheyefi ti allfükalechi wentru tati wülelkael ti pu weñefe mew?\n37Feymew ti kimeltukelu Moyse ñi ley dungu llowdunguy:\n—Tüfeychi kutrantupiwkelu ta kisu mew.\nFeymew Jesus feypifi ti wentru:\n—Femngechi tati. Amunge, fey eymi ta ka femngechi femafimi tami chafche.\nJesus witranngemey Marta ka Maria ñi ruka mew\n38Jesus trekalerkey rüpü mew, fey puwi kiñe pichi trokiñ ruka che mew. Feymew kiñe domo Marta pingelu lloweyew kisu ñi ruka mew. 39Marta nierkey kiñe lamngen Maria pingelu, fey kisu anükünuwürkey tañi allkütuael Jesus ñi nütramkamekeelchi dungu. 40Welu Marta, kisu müten mekelu ñi duamngemeken fentren küdaw mew, fülkonpay Jesus mew ka feypifi:\n—Ñidol, ¿eymi pichi no rume ngüneduamlafimi iñche ñi lamngen? Kisukünuenew kom ñi küdaw mew. Werküfinge tañi kelluaetew.\n41Welu Jesus llowdungueyew:\n—Marta, Marta, rume küdaweluwküleymi ka weñangküluwküleymi tami dewmayael rume fentren iyael. 42Welu kiñe pichin dungu müten duamtufali ta tüfey. Maria dullifi tati doy küme dungu, fey iney rume ta müntuñmalayaeyew.


Pu pelon wentru, dungukelu Ngünechen mu | Tati Biblia ka tañi werkün dungu\nPu pelon wentru, dungukelu Ngünechen mu\nJewba üytufi pu pelon wentru ñi wülal ngüfetun (eypitun) ka werkün dungu nielu ti rüf feyentun ka Mesia mu\nFEYCHI antü mew pu Longko Ülmen (Rey) Israel ka Juda mu, müna falin-ngey tüfachi pu pelon wentrungelu engün. Kom tüfa engün fütra newen duamnieyngün ka kiñe fütra mupiltun ñi wülal Ngünechen tañi werkün dungu. Fentren ñi pelon dungu pengelkey tüfachi dungu mu:\n1. Apümkangelu ti Jerusalen waria. Ngünechen ñi pu pelon wentru dunguyngün —welu Isaia ka Jeremia—fentren tripantu mew, feypikünuy engu ñi apümkangeal Jerusalen waria ka tañi tranakünungeal. Ka feypingu chumngelu (chemu) Ngünechen lladkütufi feychi pu che ñi weda femün. Tati pu che mülelu tüfachi waria mu maneluwkefuy ñi yenieal Jewba ñi üy, welu tañi wedake wimtun, ka tañi weda femün ka tañi kewan dungu (nalün) pengelingün ñi chumngen engün. (2 Reyes 21:10-15; Isaías 3:1-8, 16-26; Jeremías 2:1–3:13).\n2. Küme elkünungetun ti rüfngechi feyentun. Rupalu regle mari tripantu mülelu engün Babilonia waria mew, Ngünechen tañi pu che wiñotuyngün ñi mapu mew, eluwingün ñi wiño dewmatuael ti ngillatuwe ruka Jerusalen mew ka küme elkünungeafuy ti rüfngechi feyentun (Jeremías 46:27; Amós 9:13-15). Epu pataka tripantu kuyfi mew, petu ñi rupanon tüfachi dungu Isaia feypikünuy kiñe pelon dungu, kiñe wentru Siro pingelu, nüafi Babilonia waria, ka chumngechi ñi nütungeal ti Babilonia waria, femngechi neykümngetuafuy Ngünechen tañi pu che (Isaías 44:24–45:3).\n3. Akulu ti Mesia ka ñi femün. Ti Mesia choyüngeafuy (llegiabuy) Belen waria mew (Miqueas 5:2). Ñom piwke ngerkealu, konürkeay Jerusalen waria mew, ñi püralen kiñe pichi furiku mew (Zacarías 9:9). Jesu rume (mütre) piwkeyerkeafi tati pu che, welu fentren pu che üderkeaeyew (Isaías 42:1-3; 53:1, 3). Feymew Jesu lale, rume kutrankawürkeay, feymew ¿fentepuy Mesia? Femlay tati, wiñomongetuay ñi pengelal tañi chalintukuwün ka femngechi ñi montulafiel kom pu che ñi yafkan mu (Isaías 53:4, 5, 9-12).\n4. Mesia ñi ngünenien. Yafkan nielu am pu che pepikawkülelayngün ñi ngünenieal, welu tati Mesia pepikawküley ñi ngünenieal, ka femngechi feypingekey tati Longko Ülmen ñi küpalal chi Tüngün (Isaías 9:6, 7; Jeremías 10:23). Ngünenietule ti Mapu müleay tüngün wall Mapu püle, ka tati pu wentru ka tati pu kulliñ tüngküleay engün (Isaías 11:3-7). Afay kom ti kutran (Isaías 33:24). Ka lan dungu rume (kenü), ngewelayay (Isaías 25:8). Ka fentren warangka pu che wiñomongetuay (Daniel 12:13).\n(Tuwlu Isaías, Jeremías, Daniel, Amós, Miqueas ka Zacarías ñi lifru.)\nTati pu pelon wentru ñi werkün dungu, ¿chem dungu niekefuy?\nApümkangelu Jerusalen waria, ka küme elkünungelu Ngünechen ñi rüf dungu, ¿chem dunguyngün pu pelon wentru tüfa mu?\n¿Chem feypikünungey Jesu mew ka ñi mongen?\n¿Chem dungu müleay Mesia ñi ngünenien mu?